text:
Tá vit tosa um javnstøðu og kyn, hevur tað stóran týdning at gera sær greitt, at hvørki bólkurin menn ella bólkurin kvinnur eru einstáttaðar homogenar eindir
Í eindini menn er eins stórt margfeldið menn ímillum, sum í eindini kvinnur og harímillum. Ein kvinna kann hava meira í felag við ein persón úr bólkinum menn og umvent enn í sínum egna “bólki”.
Viðhvørt kenna persónar seg ikki aftur í tí eind, sum tey reint lívfrøðiliga, men eisini í mun til kynsnormar hoyra til, og tað mugu tey, sum arbeiða við javnstøðupolitikki og fremjan, altíð hava í huga.
Allir menn og allar kvinnur hava ikki somu lívsroyndir ella liviumstøður, og eins og hierakiskara skipanir eru á ymsum økjum ímillum kyn, so er tað eisini innan kynsbólkarnar. Aldur, uppruni, seksuallitetur, førleiki og útbúgving kann eisini hava avgerðandi týdning fyri atgongd ella væntandi atgongd til tey rættindi, sum vit øll sambært lóg hava.
Vit tosa viðhvørt um dupultdiskriminatión. Tað kann til dømis vera, at tú bæði ert tarnað vegna brek og títt kyn, ella tað kann vera, at tú ert í einari serliga svárari støðu vegna aldri og kyn. Tað hevur í javnstøðupolitiska arbeiðinum stóran týdning at leggja merki til og at viðurkenna hetta, at kynsdiskrimineringin ofta virkar saman við øðrum umstøðum. Bert við hesum fyri eyga kunnu vit gera nútíðarhóskandi og fevnandi javnstøðupolitik. Hetta skal tryggja, at í hvussu er tey, sum formulera og skapa karmarnar, sígga, skilja og virða at samfelagsbólkar og bólkingar hava ymiskar fortreytir og ymiska atgongd og atkomuligheit til tey grundleggjandi rættindi og tær skyldur, sum allir borgarar eiga at vera fevndir av m.a. í javnstøðulógini.
Hvat er intersektionalitetur ella krossávirkan?
Eitt kronglut hugtak, sum verður nýtt til at skilja og brúka, sum amboð í kyn- og ella javnstøðupolitiskum arbeiði, er intersektionalitetur.
Intersektionalitetur ella krossávirkan er bæði eitt amboð og eitt hugtak ella hugsjón. Í stuttum snýr intersektionalitetur seg um at vera varin við, at fleiri orsøkir kunnu vera til diskriminatión ella ójavna atkomu til tey rættindi, sum vit sambært lóg hava. Hugtakið skal hjálpa okkum at skilja, at javnstøða ikki bara snýr seg um bólk A og B, men at samfelagið og samfelagsborgararnir eru samanset og fjølbroytt. Amboðið skal nýtast hjá lógarsmiðjum, politikarum og fakfólki annars til at tryggja nútíðarhóskandi og rættvísar karmar fyri allar borgarar í Føroyum ótengt at aldri, kyni, uppruna, trúgv, seksuellari orientering, likamligum førleika osfr.
Vandi er fyri, at javnstøðupolitikkur, ið gloymir hesi frábrigdi, bara verður javnstøðupolitikkur fyri ávísar bólkar í samfelagnum.
BONUS:
*Intersektionalitetur stavar frá enska orðinum intersection - í matematikkini, tá tvær ella fleiri linjur skera hvørja aðra. Tá tvær ella fleiri linjur krossast. Við hesum kundu vit samb. Jóhan Hendrikkki Winther Poulsen á føroyskum nýtt orðið krossorsøk ella krossávirkan (ársfrágreiðing xxxx).
*Kimberlé Chrenshaw var tann fyrsta, sum brúkti hugsakið intersectionality í einum feministiskum samanhangi. Hetta var í 1989 í greinini ”Demarginalizing the Intersection of Race and Sex: A Black Feminist Critique of Antidiscrimination Doctrine, Feminist Theory and Antiracist Politics” (les greinina her ).


c: text/html

text:
Jólatiltak 2015
Mánakvøldið 30. november 2015 kl. 19.30 skipaði nevndin hjá SÁL fyri einum spennandi fakligum og sosialum tiltaki fyri limum okkara. Vanliga hava vit eitt sosialt og eitt fakligt tiltak hvørt semester, men hesuferð valdu vit at leggja hesi bæði saman til eitt kvøld. Hetta eydnaðist sera væl, og vit hava tí avgjørt, at hetta nokk verður tann mátin, vit framyvir fara at skipa hetta slagi av tiltøkum.
Hetta kvøldið høvdu vit fingið Albertu McLeod Jacobsen at koma og fortelja um sín gerandisdag. Hon er í gongd við at útbúgva seg til Specialpsykolog innan Barna- og ungdómspsykiatriina hjá Region Hovedstaden. Hetta merkir, at hon skiftir ímillum ymsar barna- og ungdómspsykiatriskar deildir, har hon skal hava fokus á ymiskum økjum innan psykiatriina. Hon fortaldi um sín spennandi gerandisdag og um specialistútbúgvingina sum heild.
Vit nærkaðust jólum, og tí borðreiddu vit sjálvandi við gløgg og holukøkum aftaná uppleggið hjá Albertu. Vit sótu leingi og prátaðu og settu Albertu spurningar um specialistútbúgvingina og hennara erfaring við at koma út á arbeiðsmarknaðin sum nýútbúgvin sálarfrøðingur. Hetta við at koma út á arbeiðsmarknaðin fyllir nógv hjá okkum sálarfrøðilesandi, og tí kann tað vera áhugavert at hoyra søgurnar hjá ymiskum sálarfrøðingum um, hvussu hetta skiftið kann vera.

robotstxt: allowed

filter: keep


text:
Síðan Kenja loysti frá Bretlandi í 1963, hava viðurskiftini í landinum verið rættiliga støðug og politiska stýrið mest sum fólkaræðiligt. Tá ið Kenja var bretskt hjáland, var stórur dentur lagdur á at dyrka grøði til útflutnings; hetta varð gjørt á stórum gørðum, og gott vegakervið við vegum og jarnbreytum varð lagt. Kenja er eitt av ríkastu londunum í Afrika. Nógv kaffi og te verða útflutt, og sjáldsomu dýrini í stóru tjóðargørðunum, eitt nú Nairobi tjóðargarðinum, draga mong ferðafólk til landið. Meginparturin av fólkinum livir av jarðarbrúki og dýrahaldi til egna nýtslu. Fáastaðni í heiminum fjølgast fólkið so skjótt sum í Kenja, fólkavøksturin elvir til fátækadømi, stríð um rættindi til jørðina og ósemju ímillum fólkasløgini.
Høvuðsstaðurin í Kenja, Nairobi, er á háslættanum, har dýr sum leyvur, giraffar og gepardar eru vanlig sjón, enntá tætt við býin. Nairobi er størsti býurin í Eysturafrika, har búgva yvir tríggjar milliónir fólk (2009). Býurin varð bygdur sum jarnbreytarstøð, tá ið jarnbreytin úr Uganda til størsta havnabýin í Kenja varð løgd.
Týdningarmesti útflutningur í Kenja er landbúnaðarvørur, men nógvastaðni er ov turt at dyrka jørðina. Besta landbúnaðarjørðin í Kenja er í útsynningspartinum í landinum. Í hálendinum - har meiri avfall er - verða dyrkað te, kaffi, hveiti, mais, sissal og sukurrør. Har turrast er, eru stórir neytagarðar, har teir halda mjólkneyt og sláturneyt. Nógv grønmeti verður eisini dyrkað, har tað ber til at veita vatn á lendið úr vøtnum og byrgingum; til dømis verða grønar bønir fluttar út við flogfari.
Rennararnir á leiðini við Stóra Rivudal í Kenja eru av allar bestu langrennarum í heiminum. Í 3.000 metra forðarenning hava teir vunnið olympiskt gull átta ferðir í 10 teimum seinastu leikunum. At teir eru so treystir at renna, kann vera av tí, at teir búgva í hálendi, og at teir frá barnsbeini renna langan veg í skúla og heim aftur.
Fjølmentasta fólkið í Kenja, kikuyufólkið, býr uppi í hálendinum undir Kenjafjalli. Gudur teirra, Ngai, verður hildin at hava bústað á fjallinum, og tí byggja teir altíð húsini soleiðis, at dyrnar venda ímóti fjallinum. Sum tveir triðingar av teimum 70 ættarbólkunum í landinum talar kikuyufólkið bantu. Asiatar, arabar og evropearar - um enn fáir - búgva eisini í Kenja.
Tropiskar strendur og nakrir av bestu tjóðargørðunum í Afrika draga túsundtals ferðafólk til Kenja. Hetta er vorðin týdningarmikil vinna, og kenjansku myndugleikarnir hava gjørt stórar íløgur í vegir, flogvøllir og gistingarhús, til tess at gera Kenja til best umtókta ferðamannaland í Afrika. Flestu ferðafólkini koma higar at síggja dýrini í tjóðargørðunum; tí ger landið sítt ítasta at verja dýralívið og at jagstra og taka ránsveiðumenn. Í tjóðargørðum sum Masai Mara og Amboseli kunnu ferðafólkini koma tætt at dýrunum at taka myndir.
Í Miðafrika báðumegin Miðkring eru tað stóru, grøðiligu regnskógirnir og ovurstóra Kongoá, sum eyðkenna landslagið. Tað var her, ræðuligi trælahandilin, ið evropearar settu í verk, byrjaði í 14. øld; síðst í 19. øld vórðu øll londini í Miðafrika evropeisk hjálond. Londini tóku loysing í 1960-árunum, men striltið hevur gingið at sett fólkaræðiliga stýrisskipan í gildi. Ójavnt er, hvussu londini eru fyri; í Kamerun hava politisku viðurskiftini verið trygg, men í Miðafrikalýðveldinum hava harðrend hernaðarstýri rátt, og landið er sera fátækt.
Fjølbroytta landslagið er alt eftir, hvussu veðurlagið er. Við Miðkring vaksa stórir og tættir regnskógir, tí at har er veðurlagið heitt og slavið, og nógv regn er alt árið. Longri burturi frá Miðkringi eru regntíð og turrtíð, og her eru savanna og spjaddur runnavøkstur. Norðast í Miðafrika, í Kjad, er glóðheit sandoyðimørk.
Høg fjøll, djúpir dalar, rivur, gosfjøll og ovurstór vøtn skera seg ígjøgnum londini norðan úr Uganda og suður í Malavi. Hetta sermerkta landslagið er partur av ovurstórari rivu í jarðarskorpuni, nevnd Stóri Rivudalur. Hægsta fjall í Afrika er Kilimanjarofjall, eitt gosfjall, sum liggur í dvala í tí partinum av Stóra Rivudali, sum er í Tansania. Annars er mesta landslagið í hesum parti í Afrika slættar grasfløtur, nevndar savanna. Dýralívið á savannuni er tiltikið, og á hvørjum ári koma mong ferðafólk úr øllum heiminum at síggja tað. Hetta er vorðin týðandi vinna hjá londum sum Kenja og Tansania. Te og kaffi eru vorðin góð inntøka hjá teimum sjey londunum, ið eru her. Námsvinna og smáir bóndagarðar hava altíð havt stóran týdning, og aðrar vinnur taka seg upp nú.
Á savannuni veksur gult, sítt gras, onkustaðni 4 metrar høgt. Har regnar bara stutta tíð á árinum, og tí vaksa grasrøturnar ógvuliga djúpt niður í jørðina, at tær kunnu taka vætu úr jørðini í turrtíðini. Bløðini á akasiutrænum, sum er leyvtræ, eru næstan sum nálirnar á nálatrøum, so vatnið guvar ikki burtur. Baobabtræið goymir vatn í uppbólgnaða buli sínum. At verja landslagið og stórbæra dýralívið eru stór øki á savannuni friðað. Tvey av hesum stóru friðingarøkjum eru tjóðgarðarnir Serengeti í Tansania og Masai Mara í Kenja.
Stórir flokkar av giraffum, fílum, antilopum og sebrum reika um á savnnuni eftir beiti og vatni. Í hølunum á teimum eru altíð ránsdýr, gepardar, leyvur, leopardar, sum bíða eftir at taka tey veikastu dýrini burturúr. Skamt haðan bíða rægammar og sjakalar til reiðar at fáa sær ein bita av rænum.
Flestir bøndur her á leiðini royna bara at føða seg og húski sítt, annaðhvørt velta teir ymsa grøði ella halda teir neyt. Í hálendinum, har veðurlagið er vátt, men ikki so heitt, er fruktagóð gosøskujørð, og her eiga búnaðarfyritøkur stórar lundir, har tær dyrka te og kaffi til útflutnings. Sum fólkið er fjølgað, eru mangir garðar so smábýttir, at bøndurnir hava verið noyddir at velta niðan í brøttu líðirnar; tað ger, at í nógvum avfalli loypur oman, og soleiðis er nógv lendið oyðilagt.
Te verður gjørt av blaðnum á terunninum. Hentararnir mega skotra seg fram ímillum tøttu runnarnar, at henta nýsprotnu bløðini; tí eru teir í gummisvintu.
Stóri Rivudalur er 7.000 km norðan úr Sýria í Asia og suður í Mosambik. Í nógvar milliónir ár hava rørslur ímillum tvær plátur í jarðarskorpuni skapað hetta stórsligna landslagið. Sumstaðni hava rørslurnar gjørt djúpar dalar við brøttum líðum, sum t.d. Maulíðirnar í Kenja. Aðrastaðni hava gosfjøll og rivugos gjørt stórar háslættar. Athiháslættarnir í Kenja vórðu soleiðis til.
Suður ígjøgnum allan Stóra Rivudal eru mong ovurstór vøtn; har er nógvur fiskur. Mong fólk liva her av fiskiskapi, mest verður fiskað í Albertsvatni, Malavivatni og Taganganyikavatni. Vanligasti reiðskapurin eru smá gørn, nót, rúsa og skutil.
Á láglendinum í eystara parti í Miðafrika, har avfallið er so lítið, at illa ber til at dyrka jørðina, liva flakkfólk, sum fara um hetta víðføra lendið eftir beiti og vatni við neyta-, seyða- og geitafylgjum sínum; summi teirra hava eisini kamelar og asnar. Í lendinum sunnan fyri Nairobi tætt við markið ímillum Kenja og Tansania halda masaiarnir til. Teir eru flakkfólk og halda sebuneyt. Høvuðskostur teirra er mjólkin undan kúnum og blóð. Blóðið tappa teir av neytunum við æðralating.
Masaikrígsmenninir og masaikonurnar ganga við stórum prýðum, vanligu prýðini eru perlukragar, stórir oyrnaríngar og kopararmbond. Flestu masaimannfólkini hava fleiri enn eina konu. Hvør kona hevur sini egnu hús og býr har saman við børnunum.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Nairobi
Vídd: 580.370 km2
Fólkatal: 40.046.566
Alment mál: swahili og enskt
Átrúnaður:
kristindómur 78% afrikanskir átrúnaðir 10% islam 10% og aðrir 2%
Stýrislag: fólkaræði, fleirflokkaskipan
Gjaldoyra: kenjanskur skillingur (KES)


text:
Tjóðveldisflokkurin stovnaður
Tá ið heimastýrislógin varð trýst ígjøgnum í 1948, uttan at fólkið varð spurt, høvdu loysingarsinnað tikið seg saman at stovna ein nýggjan flokk.
Flokkurin skuldi hava sum endamál at fremja úrslitið av fólkaatkvøðuni í 1946 og virka fyri, at veruligt fólkaræði kom at galda í Føroyum í einum sosialt rættvísum samfelag. Teirra hugsjón var, at eingin stætt skuldi hava nakran framíhjárætt. Tey vildu stovnseta føroyska tjóðveldið, so at farast kundi undir at endurreisa og menna samfelagið á egnum grundarlagi, við javnbjóðis samstarvi við aðrar tjóðir.
Tey kallaðu til fundar og stovnaðu Tjóðveldisflokkin á fundi tann 22. og 23. mai 1948. Navnið Tjóðveldisflokkurin merkir í orðsins týdningi, at fólkið – tjóðin – skal hava valdið í egnum landi. Ì floksins stevnu varð gjørt greitt, at tjóðarfrælsið er amboðið til at skipa eitt samhaldsfast samfelag, har korini hjá verkafólki og fiskimonnum skuldu betrast.


text:
Tey øvunda Lukas Graham
Lukas Graham sigraði so stórt á Grøn Koncert, at hinir tónleikararnir ivaleyst vórðu grønir av øvund, skrivar ummælari.
Lukas Graham hevði nógv ta bestu framførslun á Grøn Koncert í Valby um vikuskiftið. Tað heldur í øllum førum ummælarin á Ekstrablaðnum Thomas Treo.
Grøn Koncert er tónleikatiltak, har fleiri av fremstu donsku tónleikanøvnunum luttaka.
Ummælarin á Ekstrablaðnum gevur Lukas Graham fimm stjørnur fyri framførsluna og kallar hann stóra sigursharran á konsertini.
– Lukas Graham sigraði so stórt, at hinir tónleikararnir ivaleyst vórðu grønir av øvund, skrivar Thomas Treo.
Ummælarin heldur, at positivu vibratiónirnar sprændu út frá tí unga manninum í undirtroyggini, og hann heldur, at tað er ein fragd at uppliva ein danskanpoppsangara, sum veruliga dugir at syngja.
– Lukas má eiga nakrar milliónir í bankanum, men tað var einki samanlíknað við tað yvirskot, hann hevði í Valbyparkini, skrivar Thomas Treo.
Lukas Graham spælir á Summar Festivalinum, sum verður hildin í døgunum frá 6. til 8. august.


text:
Vit spæla alt tað sum fólk vilja hoyra
– Vit spæla allar okkara bestu og kendastu sangir soleiðis, sum fólk vilja hoyra teir, sigur Jay Jay French, gittarspælari í Twisted Sister.
Hóskvøldið verður ársins rockkonsert – og kanska størsta rockkonsert í Føroyum nakrantíð – tá ið Twisted Sister spælir á Summar Festivalinum.
Amerikanski bólkurin, sum verður róstur til skíggja allastaðni, har hann spælir, er til reiðar at fara á landsins størsta pall, og teir ætla at geva alt tað, teir eiga.
– Vit spæla allar okkara bestu og kendastu sangir soleiðis, sum fólk vilja hoyra teir. Vit vita, hvørjar sangir fólk lurta mest eftir, og tey fáa teir allar á konsertini hóskvøldið. Vit leggja serligan dent á útgávuna Stay Hugry, sum hevur 30 ára jubileum í ár, sigur Jay Jay French, sum er gittarspælari og stovnandi limur av Twisted Sister.
– Vit eru sera fegnir um, at tónleikurin hevur ført okkum til Føroya og givið okkum hesa upplivingini. Hetta er nakað heilt serstakt, og vit ætla at geva føroyingum eina minniliga konsert hóskvøldið, sigur hann.
Twisted Sister spælir á Summar Festivalinum hóskvøldið kl. 22.30.
(Mynd: Sigmar Mørkøre)


text:
Orð: Árni Andreasen
Á himli bleiktrar stjørnuhav í kvøld,
ein frelsari er føddur, eingil kvæð.
Stór gleðiboð til falnu mannafjøld,
ein frelsari oss givin er í dag…
Á hesi vøkru stillu jólanátt,
frelsan kom, hon gjørdi okkum gott.
Eg takki og tær prísi harri kær,
for frelsaran, sum Gud tú sendi mær.
“Tí kann í dag eg syngja, um halgu jólatíð-
Og kirkjuklokkur ringja, um land í bygd og bý-
Ein frelsari er føddur, halleluja o Gud-
Náðin kom til jarðar, vit prísa tær o Gud “…
Í barnaeygum speglast gleði nú,
hvørt smábarn nú so fegið, eg og tú.
Jólatíðin gleði øllum ber,
kring um heimin og hjá okkum her.


text:
Sosialdemokratarnir størstir í Finnlandi
Ríkisdagsval var í Finnlandi í gjár, og fyri fyrstu ferð í 20 ár er sosialdemokratiski flokkurin SDP størsti flokkur í landinum. Tað eru tó bara 5100 atkvøður á muni millum SDP og Sonnu Finnarnar, sum er næststørsti flokkur.
Tá 98 prosent av atkvøðunum vóru taldar, hevði SPD fingið 17,7 prosent av atkvøðunum, meðan Sonnu Finnarnir høvdu fingið 17,6 prosent.
Tapari á valinum er Senterflokkurin hjá Juha Sipilä, forsætisráðharra. Flokkurin fær sambært fyribils úrslitinum bara 13,9 prosent av atkvøðunum. Harvið missir flokkurin 18 sessir í Ríkisdegnum
Mest lisið í farnu viku
Nótaskipini bíða eftir landingartørni og fáa lægri prís
Stafettin (1) - Hjalmar Zachariassen spyr Sirið Stenberg
Sandoyarsendingin (1) - 15. apríl 2019
Vespureiðrið (104) - 15. apríl 2019
Helgi Abrahamsen: "Mugu ikki bjóða útbúgvingar, sum ikki kunnu brúkast."
Eru í Liberia fyri at fylgja við arbeiðinum sum føroyingar stuðla
Prát við Ellinor og Matildu Mercedis Finnsdóttir Hansen, um m.a. hvussu tað er at verða børn hjá almennum persóni
Íbúðir, gistingarhús- ella handilsvirksemi við sjóarmálan í Vestmanna
Komið øll við (7) - Gestur: Rói Clementsen - 11. apríl 2019
Fróðskaparsetrið er ikki eitt danskt universitet
Globala upphitingin skapar nýggja havn í Íslandi
Ljóðupptøka: Kjakfundurin 'Bora ella ei?' - Alt tiltakið - 11. apríl 2019
Útbyggingin av Hotel Føroyum tekur skap
Ljóðupptøka: Kjakfundurin 'Bora ella ei?' - Spurningar frá áhoyrarum - 11. apríl 2019
Høgni Hoydal: So fór Sambandsflokkurin spolandi 200 ár aftur í tíðina...
Skráin hjá IKTUS, sunnudag 14. apríl 2019
"Kom á 2069!" (57) - 12. apríl 2019
Føroyska Barnahjálpin vitjan av forsetanum í Liberia
Ljóðupptøka: Kjakfundurin 'Bora ella ei?' - Framløga Ben Arabo - 11. apríl 2019
Áðrenn tokið varð uppfunnið, var einki, sum æt ein tokvanlukka.
Prát við Maibritt Sivertsen, sum eigur Fossabúðina norðuri í Sundi
Nýggj sending beint nú á R7: "SANDOYARSENDINGIN"
Fyrireikingarnar til Várdagar og Bátafestivalin komnar undir land
Metis á R7 í dag kl. 13.00 til 15.00
Samband
Postboks 226
FO-600 Saltangará


text:
Orð: Hans Thomissøn
Týtt: Jákup Dahl
1. Nú leiti eg til tína náði
og gevi meg tær í hond,
tú hava skalt meg í ráði,
meg leiða skulu tíni bond.
Ta stund, eg á foldum eri,
meg lívga skal trygdin tín,
títt orð eg sum skjøldur beri,
til tín stendur hugur mín.
2. O, Jesus, dagstjørnan bjarta,
sum ljós og lív er mær.
Eg takki tær av hjarta
fyri ugga og aga frá tær.
Ger lutir mínar so reinar,
áðrenn eg skal dømast av tær,
sum gull og dýrastu steinar,
sum sólin so bjørt og skær!
3. O, Jesus, tú lívsins drottur,
tú hoyrdi nú, hvat eg bað!
Meg verja skal tín máttur,
tá altíð mær lundin gerst glað.
Tú send mær einglavernd tína,
tá eg hiðan sovna skal,
frels meg frá helvitis pínu,
før meg í himmiríkis sal!


text:
Føroya Symfoniorkestur, konsertir í vikuskiftinum.
Spæld verða verk eftir Purcell, Bach, Dvorak Grieg og Bartok.
Solistar: Heiðrun Petersen og Jón Festirstein Andreasen.
Fyrsta konsertin verður í Christianskirkjuni. Hon er flutt frá 19.30 til klokkan 21.00 fríggjakvøldið. Orsøkin er tann, at gekkaupphæddin er so ógvusliga stór, at vit vilja lata fólk fáa stundir til at vera við í gekkaspælinum og eisini fáa møguleikan til at koma til hesa forvitnisligu konsertina, sum FSO strúkararnir fara at framføra. Leygardagin verða tvær konsertir: Í Fríðrikskirkjuni klokkan 14.30 og í Vesturkirkjuni klokkan 18.30.
Dirigentur: Bernhard Wilkinson
Antonin Dvorak:
Sereneda fyri strúkarar í E dur.
Henda serenadan er ein tað mest vældámda av hansara tónleiki. Serenadan er í fimm pørtum, og er sera krevjandi fyri tónleikararnar.
J.S. Bach: Konsert í d moll fyri tvær violinir og strúkarar. Henda konsertin er ein gimsteinur í violinlitteraturinum. Hetta er ein vevnaður í tónleiki millum orkestur og tær tvær violinirnar, sum neyvan finnur sín líka. Verkið er í trimum pørtum, og serliga yvir seina miðsatsinum hvílur ein næstan yvirjarðligur vakurleiki. Solistar eru tveir av okkara dugnaligastu ungu violinistum, Heiðrun Petersen og Jón Festurstein Andreasen.
Bela Bartok:
Sjey rumenskir fólkadansir.
Tónleikurin var upprunaliga skrivaður fyri klaver, men var seinni útsettur fyri strúkarar. Teir eru frá økinum Transilvania og funnust upprunaliga fyri fiól ella floytur, sum seyðamenn plagdu at brúka
Edvard Grieg:
Tvey elegisk ella sorgkend løg. I Særda hjartað og II Seinasta várið
Grieg var normaður og er sera ávirkaður av norskum fólkatónleiki, sum gjøgnum hann er vorðin alheims. Hann gjørdist heimskendur tónasmiður í seinromantiska tíðarskeiðinum.
Henry Purcell:
Chacony, kvartett fyri strúkarar í g moll.
Her eru nógv eyðkenni frá barok tónleikinum. Tað byrjar við einum hábærsligum tema í bassinum, sum verður endurtikið ferð eftir ferð og fær so ymsar akkordir lagdar omanyvir, sum so flytast í orkestrinum. Tónleikurin kann framførast sum kvartett, men verður her framførdur av strúkiorkestri.


text:
Karl Bruckner var føddur og vaks upp í Wien í Eysturríki. Hann var útbúgvin mekanikari og ferðaðist víða um í heiminum.
Í 1946 fór hann undir at skriva. Hann skrivaði serliga fyri børn og ung og verður í Eysturríki mettur sum ein av týdningamestu høvundunum á sínum øki. Hansara hjartamál vóru friður, altjóða vinalag og sosialt rættvísi – hesi evni speglast aftur í hansara bókum. Hann vann sær stóra viðurkenning fyri síni ritverk og fekk nógvar virðislønir. Bókin um Sadako er útgivin í 122 londum og týdd til 22 ymisk mál.


text:
Nakað innan fyri Strendur er ein kelda, sum kallað verður: Tann eingilska keldan. Hon hevur sera gott og kalt vatn; hon skal ikki vera stórt størri í regnveðri enn í turki.
Á hvørjum hásumri eru tað minst tveir mánaðir, ið hon ikki rennur. Tað eru menn, sum halda, at ta tíð, hon er burtur (henda tíð skal fyrr hava verið meira reglulig enn nú), skal hon renna í Onglandi.
Søgnin sigur, at meðan eitt eingilskt fiskiskip einaferð lá inni á Kongshavn, vóru skips-menninir í landi at fáa sær vatn úr hesi keldu. Tá ið skiparin hevði drukkið av vatninum, helt hann fyri: “Hetta vatn er ov gott at renna her - hereftir skal tað vera tveir teir heitastu mánaðirnar á hvørjum ári í Onglandi.”
So skuldi verða. Hesa tíð skuldi keldan síðani á hvørjum sumri hvørva.
Andreas Weihe: “Tjóðminni”, 1938


text:
Søla av landsjørð og prísir á jørð
Prísurin á landsjørð er ásettur í Fylgiskjali A, aftast í Kunngerð um umsiting av landsjørð. Búnaðarstovna hevur hartil eitt yvirlit yvir økir í landinum og um uppgerðir av endurgjøldum, tá jørð verður seld.
Prísur á landsjørð (upphæddirnar eru fyri fermeturin):
Endurgjald fyri mist bit:
4,80 kr fyri fermeturin fyri dyrkað lendi
0,70 kr fyri fermeturin fyri hagalendi/ódyrkað lendi
Endurgjald fyri mista fóðurframleiðslu í dyrkaðum lendi:
1,80 kr fyri fermeturin.Tá víddin er størri enn 1 hektar tó kr. 3,60 fyri fermeturin.
Økisbólkingar
Øki 1: Tórshavn
Øki 2: Onnur miðøki
Øki 3: Aðrar størri bygdir
Øki 4: Smápláss í miðøki og útjaðari
Øki 5: Útoyggj og øki millum bygda


text:
Skráin til bygdarráðsfundin 14.desembur 2018.
Hesi mál verða viðgjørd á bygdarráðsfundi, fríggjadagin tann, 14.desembur 2018. kl. 16.30.
Sumbiar Kommuna
Skattalistin fyri 2017
Skattalistin fyri 2017 liggur frammi til alment eftirlit á kommunuskrivstovuni í vanligari upplatingartíð frá 22. novembur til 06. desembur, báðir dagar íroknaðir.
Skrivstovan er opin týsdag kl. 08-12, og hósdag kl. 08-12.
Sumbiar Kommuna
Fundarfrásøgn frá bygdaráðsfundinum 16. novembur 2018.
Fundarfrásøgn frá bygdaráðsfundinum 16. novembur 2018 er løgd út á heimasíðuni.
Fundarfrásøgnin frá bygdaráðsfundinum her.
Sumbiar Kommuna
Skráin til bygdarráðsfundin 16. novembur 2018.
Hesi mál verða viðgjørd á bygdarráðsfundi, onsdagin tann, 16. novembur 2018. kl. 19.30.
Sumbiar Kommuna
Gravsteinurin yvir teimum ið fórust við Riddaranum 25. septembur 1927
Sumbiar kommuna fekk áheitan frá borgara í kommununi, um at gravsteinurin yvir teimum ið fórust við ”Riddaranum” var illa farin og tørvaði ábøtur.
Fráfaringarmóttøka
Fráfaringarmóttøka var fyri Ingibjørg Joensen og Jórun Thomsen á Eldrasambýlinum í Vági í dag. Tær hava starvast á eldraøkinum í ávíkavist 23 og 36 ár.


text:
Alt og tað heila
Tá Óli Breckmann segði “…berføttu dadluetandi jihadistunum niðri í Miðeystri…” kom eg at hugsa, at í Føroyum hava vit Crocs berandi, vaniljusnurlajótrandi kristilingar úr Kelduni ella Oasuni, ið øll ivaleyst stemma uppá Miðflokkin. Felagseyðkennini eru ræðandi. Báðir partar hava mullah’ir, og ein yvir mullah enntá eisini. Báðir partar orka ikki fyri humanistiskum broytingum – og báðir partar blanda politik og trúgv í ein peruvelling.
Eg haldi at føroyingar eru blivnir raskari at siga frá, at siga “nei, hetta finni eg meg ikki í.” Hitt við “tað gongur nokk,” er meira ella minni horvið.
Micheal Corleone segði einaferð í Godfather II “…keep your enemies closer.” Tí hyggi eg onkuntíð inn á hesa síðuna. Eg havi sæð SAW filmarnar uttan at krympa tær, men handa síðan fær meg at ivast í míni medmenniskju.
Tá eg hugdi á hana seinast, fann eg milum annað útav, at Miðflokkurin eigur æruna av, ella tað “politiska avrikið,” at fosturtøkur eru minkaðar í eina helvt. Tað hevur sostatt onki at siga, at fólk í dag eru upplýst, at “dagen derpå pillin” fæst í handkeyp, OG at tað eru heldur fáar kvinnur eftir í Føroyum, ið eiga børn. Miðflokkurin hevur við miðvísum politiskum arbeiði minka um fosturtøkurnar í Føroyum við einari helvt – enntá í andstøðu. Tillukku við tí.
Hatta minnur eitt sindur um Paul Watson, tá hann tók ábyrgdina fyri, at føroyingar ikki drupu grind, meðan hann var í Føroyum.
Tá mann sum politiskur flokkur ikki hevur nakran politik, og harumframt rópar seg fyri ein “miðflokk” – so má mann hava okkurt annað slag av agni, fyri at fáa veljarar at bíta á. Sverigedemokratarna og Dansk Folkeparti hava skýrt innvandrarir og brotsmenn fyri felags fíggindar, og har er onki sum savnar atkvøður sum felags fíggindar.
Miðflokkurin hevur skýrt samkynd og tí famøsu “glíðibreytina” fyri felags fígginda.
Og tað riggar stak væl, má eg siga. Har er onki sum ein feril av analsex, sum fær føroyingar upp á tá. Tað stuttliga er, at tað er í fínasta slag, at verða samkynt konufólk – tí tær mogga ikki í reyv.
Sjálvt ein so garvaður politikari sum Karstin hevur enntá misfatað ochlokrati við demokrati. Á áðurnevndu tærnakrympandi heimasíðu skrivar hann soleiðis: “Sjálvur eri eg sannførdur um, at ein stórur meiriluti av føroya fólki ynskja, at samfelagi framhaldandi verður bygt á Bíbliunar meginreglur. Spurningurin er bara, um vit hava dirvi at berjast fyri tí, sum vit trúgva er rætt“. Karstin’sa fólkaræði tekur sostatt ikki atlit til minnilutar.”
Annars er Billurin enn meira vilstur, tá tað kemur til, hvat er fólkaræði. Eftir at hava lisið hetta, eru SAW filmarnir tað reina barnaundirhald. Um Billurin skjýtur upp, at seta í verk okkurt slag av religiøst-etniskari útreinsan í nærmastu framtíð, verði eg ikki skakkur fyri tað.
Hinumeðin píkatráðin finst ongin ið torur, ella hevur tað sum politiskt mál at javnseta borgarar í Føroyum.
Eg hevði vænta at Framsókn fór at verða tann óskikkiligi ungin í politikki, men tað villasta tey hava formáa er: “…tryggja eitt fjølbroytt og tolsamt samfelag, har øll – uttan mun til aldur, kyn, uppruna, trúgv, sosiala støðu ella kynsligan samleika – kunnu kenna seg trygg og vird og hava somu rættindi at liva og virka.”
Sjálvt tað kolasvarta Sambandið hevur nakað líknandi á menu’ini: “…arbeiða fyri, at sosiala lóggáva okkara verður soleiðis skipað, at tey gomlu, tey sjúku, tey brekaðu og onnur, sum hava hjálp fyri neyðini, fáa stuðul og viðgerð, ið ikki stendur aftanfyri tí, sum fæst í hinum Norðurlondum.”
Stuttligt, har var orðið “viðgerð” aftur.
Ongin teirra tora at skriva “at lata samkynd, tvíkynd og transpersónar hava somu sosialu og fíggjarligu rættindi sum hinskynd” ella “Flokkurin metur sambandi millum kirkju og land verða óheppið, og vil arbeiða fyri at skilja tey bæði sundur.” Tað er aaaalt for farligt, og mann kann missa nakrar atkvøður uppá tað. So er tað betri at onki skriva og onki gera.
Eg vænti ikki tær heilt stóru broytingarnar í komandi løgtingsvalið. Men tað er mín vón, at tey ið velja at fara í samgongu, eisini týðiliga velja at útihýsa Miðflokkinum. Vit fara skjótt at skriva 2012, og tað sømir seg ongastaðni, at landið skal blanda seg uppí, hvussu fólk velja at liva í parlagi. Tað er passé at samantvína trúgv og politik. Álvaratos, hygg at teimum londum, ið blanda politik og religión saman. Gongur tað so knasandi gott hjá teimum?
Merki: Bill Justinussen, Eyðbjørn Einarsson Jespersen, javnrættindi, Jenis av Rana, Miðflokkurin, politikkur, sekularisering


text:
Gerðir teirra trúgvandi vitna sanniliga um ein lítlan Guð
Heimasíðan hjá Gudloysi varð um mánaðarskfiti apríl-maj 2013 strikað av Spacetown.org uttan ávaring. (Les nærri frágreiðing her.) Neyðugt var tískil at flyta til ein nýggjan netvert og at endurstovna síðuna frá einum gomlum trygdarriti. Tíverri mistu vit onkrar bloggupostar og tilhoyrandi viðmerkingar. Hesin blogguposturin varð endurstovnaður 17. juni 2013 frá Google cache. Tíverri er ikki gjørligt at endurstovna viðmerkingarnar. Vit her á Gudloysi eru framvegis ímóti at strika viðmerkingar, men tað sama kann ikki sigast um Spacetown. – Heini Reinert, skrivari
Tað má vera eitt syrgiligt lív at liva, um ein ikki hevur nakað betri at ganga uppí enn at allar barnabøkur partú skulu vera líka fordømandi, sum ein sjálvur. Eiheldur hjálpir tað, at frásiga sær ábyrgdina av eins egnu fordómum við at skjóta teir í skógvarnar á einum ímyndaðum hægri myndugleika. Tað er í grundini bert eitt tekin uppá lágt sjálvsálit og vantandi persónligt dirvi til at standa til svars fyri egnar meiningar.
Tað er merkisverdugt, at okkum aldrin tørva at ákalla okkum samtykki Guðs fyri at grundgeva fyri veruligum sannroyndum; ongin hevur nakrantíð hildið fast við, at jørðin snarar um sólina, at alheimurin er uml. 14 mill. ára gamal, ella at svørt, samkynd og ótrúgvandi sjálvandi skulu hava somu rættindi sum hvít, hinskynd og trúgvandi bert tí Guð sigur, at so er. Ístaðin síggja vit tað øvugta; sólin snarar um jørðina, tí Guð sigur tað, alheimurin er 6000 ára gamal, tí Guð sigur tað, og svørt, samkynd og ótrúgvandi eru annanrangsborgarar, tí Guð sigur tað. Guð verður brúktur til at grundgeva fyri tí grundleysa, at rationalisera tað irrationella, og at rættvísgera tað órættvísa.
Hvat Guð sigst at halda, er søguliga ein betri trygging fyri, at okkurt er ósatt enn at tað passar. “Guð” hevur nær altíð tikið feil fyrr. “Guð” tekur eisini feil hesaferð. Um eg var Guð, og reint faktiskt var til, hevði eg verið illari inná trúgvandi enn gudloysingar. Onki er so Guðsspottandi sum at leggja Guði orð í munnin. Um ikki annað eru vit gudloysingar so mikið virðingarfullir yvirfyri Guði, at vit altíð geva honum høvi at tala fyri seg sjálvan.
Tíverri hevur hann aldrin tikið av okkara tilboði. Ella, um hann hevur, so er hansara rødd vorðin druknað í sjóðinum av øllum teimum mótstríðandi røddunum, ið allar siga seg tala hansara vegna um etisk mál. Í mun til hesar røddirnar, so eru etisku meiningar gudloysinga so mikið sterkar, at okkum ikki tørva yvirnáttúrligar undanførslur og umberingar fyri at hava tær.
Guð er eitt óneyðugt ískoyti, um ein hevur grein í sínum máli.


text:
3. apríl 2018
Myndir: Jan Sørensen
Vit taptu við einum máli, sum varð skotið aftan á vanliga leiktíð.
Aftan á kvinnudystin leygardagin skuldi menninir royna at lyfta hugin hjá hoyvíkingum, men í fyrra hálvleiki runnu vit aftan á fyri tað mesta.
Tað kundi hugsast, at vit vóru darvaðir av nógvu skaðunum. Millum teir, ið sótu úti vóru eitt nú, Hilmar Leon, Pætur, Jens, Sigmundur Dahl og Mark.
Vit royndu nógvar ymsar uppstillingar í bæði verju og álopið, og til tíðir riggaðu hesar heilt væl.
Serliga í seinnu hálvu, tá ið vit vendu 10-13 til 15-18 eftir lítlari løtu. Men so steðgaði upp hjá okkum. Vit fingu tað trupult við at koma til møguleikar, og ofta var Neistamálverjin fyri.
Dysturin var púra javnur til seinasta minuttin. Tá fekk fyrst Neistin eitt brotskast, ið varð sett í netið til 23-22. Vit tóku time-out, tá ið eini tretivu sekund restaðu í, og tað eydnaðist Vilhelm at javna við minni enn tíggju sekundum eftir.
Neistin gav bóltin skjótt upp, og vit takklaðu teir nakað uttan fyri tríggjarmeturin í somu løtu, sum tíðin rann út.
Hetta fríkasti skuldi takast, og Rasmus Søby hjá Neistanum setti bóltin gjøgnum manngarðin hjá okkum og niður í eina hornið, har Jóhan, ið annars hevði leikt ein góðan dyst, ikki fekk hildið bóltin úti.
Eitt púra óvæntað mál var veruleiki, og Neistin-leikarar fegnaðast í einum trunka saman við hetju teirra, Rasmusi.
Tá ið vit hitta Neistan í finaluni um stutta tíð, so er neyðugt, at vit fáa steðgað júst Rasmusi. Vit lótu hann fáa ellivu mál í dag, og tað er í so nógv.
Harnæst skulu vit læra at skjóta betri móti Neistamálverjanum, Nicholas, ið fekk fatur á ov nógvum fríum kjansum í dag.
Tað er ilt at siga, hvussu nógv vit skulu leggja í hendan dystin, tí nógv varð skift út, og ymsir taktikkir vórðu royndir gjøgnum dystin. Fáa vit nakrar av skaddu leikarunum aftur, so kunnu vit eisini síggja aðrar møguleikar enn hendan dystin.
Hvussu er og ikki, so skulu vit finna aftur á røttu leið í teimum næstu dystunum. Vit spæla sunnudagin í Kollafirði móti KÍF í næstaseinasta dystinum áðrenn finalurnar. Vónandi reisa vit okkum aftur har.
28. mars
27. mars
18. mars
6. mars
6. mars
25. februar
21. februar
15. februar
1. februar
Hondbóltsfelagið H71
Hoyvíkshøllin
Postsmoga 1067
FO-188 Hoyvík


text:
Próvskeið í føroyskum
Fróðskaparsetur Føroya bjóðar aftur til heystar skeið í føroyskum. Her lærir tú at nýta málið sum amboð á ein góðan og fjøltáttaðan hátt, bæði í arbeiði og gerandislívi.
Skeiðið verður hildið í tíðarskeiðnum 11. september 2012 – 26. februar 2013, samanlagt 18 vikur. Skeiðsstaður er á Føroyamálsdeildin, V. U. Hammershaimbsgøta 16, Tórshavn. Undirvísing verður týsdagar frá kl. 16.00 til 19.15 og lærari verður Lena Reinert.
Skeiðið er ætlað teimum, sum hava føroyskt á miðnámsskúlastigi ella samsvarandi. Næmingatalið er avmarkað. Próvtøka verður í endanum á skeiðinum.
Tilmeldingarskjal til skeiðið er her og er tilmeldingarfreistin 31. august 2012. Skeiðsgjaldið er kr. 3.000,00. Skeiðs- og próvtøkugjøld skulu flytast á konta 9870 – 428.097.1 í Suðuroyar sparikassa, viðmerkt navn og skeiðsheitið. Gjaldast skal í seinasta lagi við skeiðsbyrjan.
Upplýsingar um skeiðið finnast her. Eru spurningar ber til at ringja á tlf. 352500 ella skriva til setur(at)setur.fo.
-
17.04.2019 Setrið Føroyamálsdeildin Námsvísindadeildin Náttúruvísindadeildin Søgu- og samfelagsdeildin LestrarskrivstovanUmsóknarfreist til kvotu 2 farinÁ midnátt 15. apríl var freist at søkja inn til lestur á Set...
-
12.04.2019 NáttúruvísindadeildinFrágreiðing um haruveiðuna í 2018Nú alt er talt saman, kom samlaða talið av skotnum harum í 2...
-
03.04.2019 Setrið Føroyamálsdeildin Námsvísindadeildin Náttúruvísindadeildin Deildin fyri Heilsu- og Sjúkrarøktarvísindi Søgu- og samfelagsdeildin Til lesandiRutur og røtur í norðuratlantiskari ferðavinnuKomandi summar í døgunum 16.-18. august 2019 verður Frændaf...


text:
Skeið innan granskingarháttalag
Landssjúkrahúsið og Fróðskaparsetur Føroya skipa fyri spennandi skeiði við heitinum “Innførsla til granskingarhátt” við viðurkenda granskaranum Bobby Zachariae.
Skeiðið er eitt 3 daga skeið og verður hildið 12.-14. mai 2014 í Stórustovu í Reyðulon á Landssjúkrahúsinum kl. 9.00-16.00.
Krav til luttakarar
Luttakarar skulu hava eina akademiska útbúgving og antin vera í holt við eina granskingarverkætlan, sum er lutfalsliga nýliga byrjað, ella vera komin væl áleiðis í ráðlegging av granskingarverkætlan.
ECTS
Skeiðið veitir 3 ECTS stig, og er góðkent ph.d.-skeið.
Kostnaður
Kostnaður er kr. 4850,-
Fyrsta dagin verður byrjað við morgunmati. Hinar dagarnar verður kaffi og frukt at fáa.
Møguleiki er fyri at keypa døgurða/salat í matarhøllini á Landssjúkrahúsinum.
Skeiðshaldari
Bobby Zachariae er professari, dr.med. og sálarfrøðingur.
Hann er leiðari fyri Enhed for Psykoonkologi og Sundhedspsykologi á Onkologisk Afd., Aarhus Universitetshospital, og Psykologisk Institut á Aarhus Universitet.
Hann hevur áður hildið sera vælumtókta skeiðið í Academic Writing á Landssjúkrahúsinum.
Talan er um eitt generelt introduktiónsskeið, har luttakararnir fáa møguleika at arbeiða við eini granskingar- ella ph.d.-verkætlan, sum tey antin eru í holt við, ella hava ætlanir um.
Skrá og umsóknarblað fáast eftir 1. apríl við at venda sær til skrivaran hjá Granskingarnevndini á Landssjúkrahúsinum: lshelmi(at)ls.fo
-
17.04.2019 Setrið Føroyamálsdeildin Námsvísindadeildin Náttúruvísindadeildin Søgu- og samfelagsdeildin LestrarskrivstovanUmsóknarfreist til kvotu 2 farinÁ midnátt 15. apríl var freist at søkja inn til lestur á Set...
-
12.04.2019 NáttúruvísindadeildinFrágreiðing um haruveiðuna í 2018Nú alt er talt saman, kom samlaða talið av skotnum harum í 2...
-
03.04.2019 Setrið Føroyamálsdeildin Námsvísindadeildin Náttúruvísindadeildin Deildin fyri Heilsu- og Sjúkrarøktarvísindi Søgu- og samfelagsdeildin Til lesandiRutur og røtur í norðuratlantiskari ferðavinnuKomandi summar í døgunum 16.-18. august 2019 verður Frændaf...


text:
Orð og lag: Theofil Engström
Týtt: Kajfinn Hammer
1. Har stóð ein blóma so von og fríð,
mítt eyga gleddi um summartíð;
ta lítlu blómu eg gloymi ei,
eitt av Guðs undrum á míni leið!
Niðurlag: Tann myndin ber mær boð um royndan lut:
Tað finst ein Guð, ja, tað finst ein Guð!
Tí alt tað vakra, sum mítt eyga sær,
enn størri trúgv á Guð mær bar!
2. Høgt yvir lágir og berg so brøtt,
so ofta dýrd Guðs mær hevur møtt!
Har áin rennur so frísk og klár,
mítt eyga eygleiddi lívsins vár.
3. Eg mangan stóð har við sjóvarstrond,
tá sól reis upp vavd í purpurbond;
tey stoltu fjøll og tað víða hav,
enn størri trúgv á mín Guð mær gav!
4. Í havsins dýpi, við sjóvarstrond,
eg síggi ásýnt Guðs skaparhond;
náttúruundrið mítt eyga sá,
eg kann ei ivast, eg trúgva má!
5. Eg káta fuglin um bjørg og lág,
um vøtn og tjarnir so ofta sá;
og alskyns skriðkykt, ja, veik og sterk,
tey vitna øll um Guðs skaparverk!
6. Tá náttin sígur um hól og heyg,
eg lyfti eygum mót hæddum upp;
alt stjørnuhavið eg síggi tá,
eg kann ei ivast, eg trúgva má!
7. Mín sál er vend móti Tær, o, Guð,
Tú Ábr’hams, Ísaks og Jákups Guð,
sum skapað hevur slíkt undurverk,
eg kann ei ivast, mín trúgv gerst sterk!


text:
Innrás av songkvinnum á Summar Festivalin
Songkvinnurnar Døgg, Bára, Rannvá og Elinborg hava framførslur á Summar Festivalinum í august
Fýra evnaríkar songkvinnur eru nú komnar afturat skránni fyri Summar Festivalin í ár. Døgg Nónsgjógv, Bára Silvansdóttir, Rannvá Álaberg og Elinborg Pálsdóttir hava allar framførslur á landsins størsta tónleikatiltaki í august.
Døgg Nónsgjógv hevur sungið, síðani hon var smágenta, og hóast hon bert er 20 ára gomul, hevur hon verið frammi í føroyskum tónleiki í fleiri ár. Hon skrivar sjálv sangir, og í 2014 varð sangurin Tú tók mína hond heiðraður á FMA tiltakinum. Døgg hevur síðani 2013 givið einstakar sangir út, og í fjør kom hon við útgávu við 8 sangum á.
20 ára gamla Bára Silvansdóttir hevur givið tvey stakløg út, og fyrr í ár kom hon við EP útgávuni Skuggar, ið inniheldur fýra sangir. Sangirnir hjá Báru eru persónligir og byggja á upplivingar og royndir í lívinum.
Elinborg Pálsdóttir hevur eina kenda stórasystur, ið er kend sum songkvinna víðahvar, men Eliborg hevur við útgávum og framførslum eisini víst, at hon er evnarík songkvinna og sangskrivari. 19 ára gamla Elinborg gav í 2013 síni fyrstu stakløg út, og síðani hevur hon eisini útgivið eina EP við fýra sangum.
Rannvá Álaberg hevur seinastu sjey árini verið virkin sum songkvinna í Føroyum. Eftir uppihald á tónleikaskúla í Danmark avgjørdi hon at fylgja sínumtónleikadreymi. Hon skrivar egnar sangir, og hon framførir javnan kring landið.
Summar Festivalurin bjóðar teimum fýra songkvinnum hjartaliga vælkomnum á ársins festival, har tær standa á plakatini saman við eitt nú Lenu Anderssen, Lailu av Reyni og Kristinu Bærendsen.
Rannvá Álaberg – Vitleys
Elinborg – Candle in the night
Bára Silvansdóttir – Hugsar Um Meg
Døgg Nónsgjógv – Blá tár (RACLIP’s Carpet Sessions)


text:
Vera Mørkøre og Elin Nora Reines í RibarhúsiVera Mørkøre og Elin Nora Reines í Ribarhúsi -20 juli til 15. August 2017.
Hósdagin, 20 juli lata Vera Mørkøre og Elin Nora Reines upp málningaframsýning í Ribarhúsi í Fuglafirði.
Tær hava valt at vera saman um framsýningina. Eisini fyri at gera framsýningina meira fjølbroytta.
Málningarnir, íð tær sýna fram, eru sera ymiskir og allir eru akrylmálningar.
Vera Mørkøre: Fór at mála saman við ommu míni, tá eg var umleið 16 ára gomul. Tað var soleiðis at áhugin fyri at mála vaks í mínum sinni. Havi gingið á kvøldskúla í máling í nøkur ár, eisini tikið onkur stutt skeið av og á.
Elin Nora: Var á mínum fyrsta máliskeiði í 93, fyri at læra litblanding og havi síðani verið á bæði longri og styttri máliskeiðum, eisini fyri at vera saman við øðrum og fyri at fáa íblástur
Framsýningin hongur uppi til týsdagin, 15. August, og er opin meðan Piddasahandil er opin.
Er opið aðrar tíðir, kunngera vit tað á okkara Facebook vanga
Framsýningin letur upp, hósdagin 20 juli kl. 17.00
Kaffi/ te og okkurt afturvið verður at fáa.
Hjartaliga vælkomin


text:
Tarabrosma, bremma (tarabrosmuættin)
Pholis gunnellus (Linné, 1758)
Stødd: Tarabrosma verður upp í 30 cm long, men er sjáldan longri enn 20 cm.
Dýpi: Hon er úr fjøruni og taranum út á umleið 30 metrar, um veturin út á umleið 100 metra dýpi.
Litur: Hon hevur ymsar litir, alt eftir hvar hon er, tó er hon oftast gulbrún við reydligum farra. Marmaramynstrut, ójavnt fløkjaliga brúnliga-ljóslitað er hon um síðurnar. Hon hevur 9-13, oftast 12 døkkar blettir við hvítligum kanti aftur eftir ryggfjaðrafestinum. Undir øsinum, um búkfjaðrarnar, uggafjaðrarnar, og aftast á stertinum er hon oftast appilsinlitt.
Lýsing: Fiskurin er langur, tunnvaksin og høgur. Kroppurin er umleið 8,5 ferðir so langur, sum fiskurin er høgur, og høvdið er umleið eins langt og kropshæddin. Tarabrosma hevur eina ryggfjøður av nakkanum aftur í klingruna. Gotfjøður er ein, og hon er frá gotinum aftur í klingruna og er um helvtina so long sum fiskurin. Hon hevur smáar uggafjaðrar og næstan ósjónligar búkfjaðrar. Sterturin er avrundaður. Hon hevur striku. Gronin er stutt og kjafturin lítil við heldur tjúkkum granum.
Eyðkenni: Longdin á gotfjøðurini og hæddin á kroppinum. Teir stóru blettirnir á ryggfjaðrafestinum. Lítla høvdið.
Týdningur: Tarabrosma hevur ikki vinnuligan týdning.
da: Tangspræl, en: Gunnel, fr: Gonelle, ís: Sprettfiskur, no: Tangsprell, tý: Butterfisch
Útbreiðsla: Tarabrosma er vanlig undir Føroyum, er annars við eysturstrond Amerika frá Cape Cod til Labrador. Hon er undir Suður- og Vesturgrønlandi, Íslandi, Jan Mayen, Svalbarði, í Hvítahavinum og suður við Noregsstrondini. Í Eystarasalti, donskum sjógvi, frá Norðsjónum til Biskeiavíkina, og kring Bretsku Oyggjarnar.
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Áburrufiskar Perciformes
Hesin hópurin er størstur av fiskahópunum.
Í hópinum eru 160 ættir, 1539 slektir og 10033 sløg.
Av teimum eru 18 ættir við Føroyar, og hesar hava 29 slektir og 41 sløg:
Í hópinum er ein størri blanding av fiskum við mongum ymsum frábrigdum og útsjónd, langir og klænir, smáir og stórir, smalir og høgir.
Her eru fiskar, ið hava bleytar teinar í fjaðrunum, og aðrir, ið hava harðar teinar í fjaðrunum. Nakrir hava eina, aðrir hava tvær ryggfjaðrar.
Í karpaættini eru onkur fiskasløg tvíkynjaði.
Undir Føroyum eru bert saltvatnsfiskar í hesum hópinum, men úti í heimi eru eisini sløg, sum eru í feskum vatni og í blandingsvatni.


text:
Tíðindaskriv 16. januar 2019
Á heysti í 2019 fáa umleið 1.700 næmingar í Føroyum og Grønlandi møguleika at fáa eina smáteldu við heitinum BBC micro:bit. Næmingarnir gerast harvið ein partur av verkætlanini ultra:bit, sum Danmarks Radio, í samstarvi við Center for Undervisningsmidler og við stuðli frá danska Industriens Fond, byrjaði í verandi skúlaári.
Í Danmark hava fleiri enn 60.000 næmingar í 4. flokki longu fingið eina smáteldu og læra nú at forrita við undirvísingartilfari og barnasendingum um tøkni og skapanarevni frá sjónvarpsrásini DR Ultra og heimasíðuni DR Skole.
Grønland og Føroyar verða við í ultra:bit á heysti í 2019, og næmingarnir fáa tí eisini hesar smáteldurnar og atgongd til alt undirvísingartilfar á DR Skole. Í fyrstu atløgu eru tað 4. flokkarnir í Føroyum og 5. flokkarnir í Grønlandi, sum fáa smáteldurnar. Men hinir flokkarnir í miðdeildini fara eisini at fáa møguleikan at luttaka í ultra:bit.
Lærarar fáa tilboð um at koma á skeið í, hvussu micro:bit kann nýtast í undirvísingini, og børnini fáa møguleika at síggja sendingarnar á DR Ultra, sum hugsavna seg um tøkni, so tey fáa íblástur at nýta smáteldurnar at loysa minni og størri avbjóðingar í gerandisdegnum.
Í Føroyum er tað Nám, ið stendur fyri at luta út smáteldurnar. Gundur Mortensen, KT-leiðari á Námi, sigur: “Tað, at vit kunnu vera við í hesi verkætlanini, gevur okkum ein sera stóran møguleika at geva lærarum og næmingum íblástur til at arbeiða meira við forritan í skúlanum. Og tað gevur teimum ein góðan møguleika at vera skapandi og roynandi við tøknini og ikki bert vera brúkarar av henni”.
Í Grønlandi sigur stýrisleiðarin, Simon Lennert: “Vit eru sera fegin at kunna luttaka í ultra:bit. Hendan verkætlanin gevur næmingum og lærarum møguleika at arbeiða við teimum førleikum, sum brúk er fyri í 21. øld. Tað er eingin ivi um, at talgildingin er komin fyri at verða – eisini í Grønlandi. Tað er eitt av málunum hjá Útbúgvingarstýrinum, at tey ungu í framtíðini skulu hava førleikarnar at nýta talgilda tøkni, at handfara upplýsingar og at samstarva um skapandi innihald”.
Børn eru stórbrúkarar av tøkni, og ultra:bit skal geva íblástur til ein heilan árgang, so tey gerast skaparar við tøknini við teirra egnu smáteldum, ið kunnu forrita nógvar ymiskar funkur og virksemi.
Industriens Fond stuðlar ultra:bit í øllum ríkisfelagsskapinum og eisini skúlum í Suðurslevig, sum eisini vildu vera við í verkætlanini.
Um hetta sigur stýrisformaðurin í Industriens Fond, Sten Scheibye: “ultra:bit er væl móttikið um alt landið, og tess fleiri børnum vit kunnu geva íblástur at arbeiða og vera skapandi, vandin og nýhugsandi við forritan, tess betur. ultra:bit er ein einastandandi møguleiki at kveikja áhugan hjá børnum, foreldrum og lærarum at skapa loysnir við forritan og tøkni. Hetta eru førleikar, sum eru serliga umráðandi í framtíðini”.
Í ultra:bit eru fleiri lutir, ið eru mentir av DR og fleiri samstarvsfeløgum úr KT- og undirvísingarheiminum. Les meira um samstarvsfelagarnar her: www.dr.dk/om-dr/de-er-med-i-projektet
ultra:bit byrjaði í august 2018, og DR Skole hevur gjørt undirvísingargongdir til nakrar lærugreinar – t.d. støddfrøði, náttúru og tøkni, handaverk og list og danskt.
DR Ultra ger fleiri sendingar, har smáteldan hevur ein leiklut. T.d. snúgva tær vælumtøktu ”NØRD”-sendingarnar seg um tøkni í nýggju røðini. Harafturat verður smáteldan at síggja í sendingum sum ”Klassen”, ”KreaKampen”, ”Designtalenterne” og ”Ultras sorte kageshow”.
Síggj og les meira um ultra:bit her: www.dr.dk/projektultrabit
Í Føroyum er tað Nám, sum stendur fyri at útluta BBC micro:bit til næmingar í 4. flokki. Skúlarnir gera sjálvir av, um teir ynskja at taka av tilboðnum ella ikki, tá verkætlanin byrjar komandi skúlaár.
Í Grønlandi samstarvar DR við Útbúgvingarstýrið um ultra:bit, har umleið 900 næmingar í 5. flokki fáa eina micro:bit smáteldu.
Ætlanin er, at skúlarnir eisini kunnu fáa flokssett til aðrar flokkar í miðdeildini, ið eisini ynskja at arbeiða við forritan.
Gundur Mortensen, Nám: gundur@nam.fo; Tóri Slættalíð, Nám: tori@nam.fo
Ane-Kathrine Petersen, IT-mik atuinermi siunnersorti, Skolekonsulent for IT: akpe@nanoq.gl
Camilla Laudrup, ultra:bit sekretariatsleder, DR: caml@dr.dk


text:
Í Skúla
Áðrenn skúli varð bygdur á Heygum, gingu vestmenningar í skúla í Mikkatrøð, í húsunum hjá Jógvan hjá Turid, áður nevnd "Í Skúla".
Á Heygum
Áðrenn farið var í skúla á Kongsteigum, var skúli inni á Heygum, í Geilini, har sum ungmannafelagið Geilin helt til fyri nøkrum árum síðan. Í skúlanum á Heygum vóru tvær skúlastovur í niðastu hædd, stovurnar hjá Follend og Kvívíkslærarinnu, og ein skúlastova á aðru hædd, stovan hjá Traber.
Ein skúlastova var í ytra enda í húsunum hjá Eyðálvi á Heygum, stovan hjá Andreasen.
Ítrótt gjørdu næmingarnir í einum høli á verkstaðnum hjá Jóhannes Nicolajsen, sum stóð við Heygabrekku, har Torgið er nú.
Barnaheimið
Tá Barnaheimið var í Vestmanna, hevði Barnaheimið sín egna skúla ein part av tíðini. Skúlastovan var í ytra enda í Missiónshúsinum. Nøkur børn úr Vestmanna gingu í skúla her.
Á Kongsteigum
Í 1942 varð gjørt av at byggja ein heilt nýggjan skúla á Kongsteigum. Ringt var at fáa tilfar undir krígnum, so kommunan keypti gamla Kongliga handilin á Fitjum at brúka til forskalling. Alt tók tó sína tíð, tí ikki fyrr enn í 1945 byrjaði arbeiði at stoypa grundina. Í mai 1947 var alt stoypiarbeiðið liðugt.
Skúlin á Kongsteigum varð tikin í nýtslu í 1950, og nú høvdu Vestmenningar ein nýmótans skúla við bæði fimleikarhøll og svimjihyli.
Bygningarnir
Árini 1984 - 1986 vórðu eldru partarnir umbygdir og endurnýggjaðir, samstundis sum nýggjur skúli við ítróttarhøll varð bygdur í Frammibø.


text:
Í føroyska renniumhvørvinum kenna vit tey. Hann, tí hann hevur vunnið eitt ótal av rennikappingum, frá styttri teinum, til marathon, og fyri hansara vitan og íkasti til frælsan ítrótt í Føroyum. Hevur verið formaður í FÍF fleiri setur, til hann í vár takkaði fyri seg. Hon er ikki líka almenn, men hon er hansara maki. Byrjaði at renna fyri nøkrum árum síðani og hevur luttikið í fleiri kappingum her heima. Er komin har til, at eitt marathon er bara venjing. Tí hon er eisini fallin fyri ultra renningum.
Hallur Holm og Elisabeth Larsen! Tey eru í parlagi og saman hava tey hetta vikuskiftið luttikið í Vassa loppet, har rennast skuldi heilar 90 km. Bæði gjøgnumførdu, og Elisabeth er fyrsta føroyska kvinnan, sum hevur runnið so langt.
Hallur skrivaði soleiðis, dagin fyri:
Vasaloppet! Tađ svenskasta av øllum svenskum, iđ hugsast kann. Ímyndin av svenska frælsinum, sum Gustav Vasa var ein av høvuđsmonnunum fyri afturi í 1522, tá Kalmar-uniónin og Kristjan 2. Kongur máttu lúta.
400 ár seinni, í 1922, var Vasaloppet fyrstu ferđ fyriskipađ. Ein 90 km long skíđrenning frá Sälen til Mora í Dalarnas len. Luttakarataliđ er økt ár um ár, og mark varđ fyri nøkrum árum síđani sett viđ 15.500. Útselt plagar at vera eftir 20 minuttum.
Í 2014 var teinurin á fyrsta sinni runnin. Ultravasan kallast hendan kappingin, og hevur hon veriđ í mínum tonkum hesi fimm árini.
Og í morgin verđur tađ. Tá skal eg renna hesar 90 kilometrarnar og renna á mál undir gamla málportriđ viđ áskriftini: I fäders spor – för framtids segrar.
Mađurin á myndini er Jonas Buud. Ein av heimsins bestu ultrarennarum. Hann kemur frá málbýnum Mora, og er hann sum bar so í bandiđ, at Vasaloppet eisini gjørdist rennikapping. Hann vann bæđi tey fyrstu árini.
1.200 rennarar fara at renna 90 km. Fleiri rennarar í heimsflokki eru komnir eftir stóru pengavinningunum. Ikki eitt kloviđ oyra fellur í mín lut. Men eg fari at gera mítt besta. Serlig heiđurmerki eru til teir, sum renna undir 9,5 tímar. Tađ ætli eg mær at klára, og helst ein tíma skjótari enn tađ.
Sum skrivað, gjøgnumførdu tey bæði tvey. Hallur við tíðini 7:57:14 og Elisabeth 12 tímar og 9 minuttir.
Hallur ger status dagin eftir:
Mín túrur í gjár gekk ómetaliga væl. Serliga tí eg ikki havi havt so nógva tíđ at venja í og tí at gamlir og nýggir skađar allatíđina spøkja.
Eftir eina varliga byrjan, har eg viđ næsta høvuđspostin var nummar 80, byrjađi eg so smátt at taka meg fram og endađi heilt frammi sum nr 27 og nr 2 (av fleiri enn 100) í mínum aldursflokki, 50-54)
Rennitúrurin eystur gjøgnum Dalarna var ótrúliga vakur. Skógur og vøtn allan vegin.
Teinurin var í støđum tekniskt krevjandi og tók nógv av ferđini, samstundis sum man møđist eyka nógv. + 900 hæddarmetrar. Tí var eg sera vælnøgdur viđ tíđina 7.57.14 tímar, sum svarar til 5.18 min/km.
Elisabeth var eisini stak væl nøgd viđ sítt úrslit. 12 tímar og 9 minuttir rann hon út í eitt!
Elisabeth hevur fyrireikað seg væl til túrin og hevur vant miðvíst. Hevur mangan runnið í tímar, fyri at styrkja sítt úthaldni, sum krevst, tá tú skalt renna í so langa tíð. Ikki ger hon nógv hóvasták burturúr sær sjálvari. Hon rennur bara og sær út til at njóta hvørt fet.
Vit í Bragdinum, ynskja tykkum hjartaliga til lukku við avrikinum, og njóti nú sigursrúsin. Vit eru sera errin av tykkum, og kenna vit tykkum rætt, hava tit longu funnið eitt nýtt mál at venja fram ímóti. Bestu eydnu.


text:
Sløkkiliðsfólkini skulu ótarnað kunna koma framat bygninginum við bjargingar- og sløkkiútbúnaði, so sum stigum, stigabilum, sløkkiliðsbilum o.a.
Bjarginarøkið og innkoyringarmøguleikarnir skulu gerast við m.a. atliti at undirlendi og halli á økinum, umframt staðseting í mun til bygningin, soleiðis at sløkkiliðsfólkini hava best møguligar arbeiðsumstøður.
Sløkkiliðið skal hava møguleika fyri ótarnað at koma framat bjargingaropunum við stigum.
Í bygningum, har bjargingaropini einans kunnu náast við stigabilum, skulu hóskandi bjargingarøki vera, sum eru gjørd og staðsett soleiðis, at stigi á stigabili kann náa øllum bjargingaropum.
Bygningar, gjørdir í samsvari við kap. 5.2, stk. 8, eru ikki fevndir av hesi áseting.
Bygningar skulu gerast á ein slíkan hátt, at bjargingar- og sløkkiútbúnaður á tryggan hátt kann førast fram at einum hvørjum staði í bygninginum.
Har møguleiki ikki er fyri at føra slangur gjøgnum høvuðsátaksleiðir, t.d. gjøgnum trappur og gangir, skulu innbygd rør at veita sløkkivatn (stigrør) innleggjast.
Víst verður til kap. 5.4, stk. 2, umframt kap. 8.4 um innleggingar.


text:
Sjeynda heimsmálið snýr seg um at øll skulu fáa atgongd til álítandi, burðardygga og nútímans orku. Tá vit í tí ríka partinum av heiminum tosa um burðardygga orku, snýr tað seg oftast um, at vit skulu fara frá at nýta kol og olju, og í staðin nýta meira grøna orku frá sól, vindi og vatni. Men í nógvum londum gera fólk enn mat uppi yvir opnum eldi, og her snýr tað seg um at førka seg vekk frá at nýta osandi pinnabrenni í køkinum og heldur byrja at gera mat á eitt nú einum gasskomfýri.
Parturin av fólki, ið hava atgongd til gass ella streym í køkinum er øktur 7 prosent síðan ár 2000, men orsaka av ógvusliga fólkavøkstrinum eru tó fleiri fólk í tali, sum gera mat yvir opnum eldi enn áður.
Fleiri atgongd til streym
Hinvegin hækkar tann parturin av fólki, ið hava atgongd til streym støðugt. Ein serlig orsøk til hetta er útbreiðslan av sólsellum, ið eru vorðnar alsamt bíligari tey seinastu árini. Hetta, saman við teimum nýggju LED-ljósperunum, sum nýta minni av streymi, hevur givið ein hópin av fólki í økjum uttanfyri býirnar møguleika fyri at hava ljós um kvøldarnar og næturnar. Hetta hevur havt við sær, at børn kunnu gera skúlating um kvøldarnar og at fólk kunnu fylgja við tíðindunum í útvarpinum ella á snildfonunum, sum eru komnar nógv fram tey síðstu árini, eisini í teimum sera fátøku økjunum.
Ráðstevna um ST og heimsmálini verður í Norðurlandahúsinum 23. februar 2018.
Les her: https://www.facebook.com/events/156676234984952/
Kelda: www.verdensbedstenyheder.dk
UNDIRMÁL FYRI HEIMSMÁL NR. 7: BURÐARDYGG ORKA 7.1
Áðrenn 2030 skulu øll hava atgongd til álítandi og nútíðarhóskandi orkukeldur til ein rímiligan prís.
7.2
Áðrenn 2030 skulu vit nýta munandi meira burðardygga og varandi orku allastaðni í heiminum.
7.3
Áðrenn 2030 skulu vit verða tvífalt so skjót til at betra um orkugagnnýtsluna í heiminum.
7.a
Vit skulu gerast betri til at samstarva og veita atgongd til gransking í grønari orku áðrenn 2030, eitt nú innan varandi orku, orkugagnnýtslu og grønari og framkomnari nýtslu av lívrunnum brennievnum. Vit skulu eisini gera íløgur í undirstøðukervið og grøna orkutøkni.
7.b
Áðrenn 2030 skulu vit útbyggja undirstøðukervið og dagføra tøknina, fyri at veita nútíðarhóskandi og burðardygga orkutænastur til øll fólk í menningarlondunum. Hetta er serliga galdandi fyri tey londini har minst menning hevur verið, smá oyggjasamfeløg í menning og tey menningarlondini, ið ikki hava atgongd til havið. Hetta skal gerast í samsvar við stuðulsskipanirnar í einstøku tjóðini.
7.1
Áðrenn 2030 skulu øll hava atgongd til álítandi og nútíðarhóskandi orkukeldur til ein rímiligan prís.
7.2
Áðrenn 2030 skulu vit nýta munandi meira burðardygga og varandi orku allastaðni í heiminum.
7.3
Áðrenn 2030 skulu vit verða tvífalt so skjót til at betra um orkugagnnýtsluna í heiminum.
7.a
Vit skulu gerast betri til at samstarva og veita atgongd til gransking í grønari orku áðrenn 2030, eitt nú innan varandi orku, orkugagnnýtslu og grønari og framkomnari nýtslu av lívrunnum brennievnum. Vit skulu eisini gera íløgur í undirstøðukervið og grøna orkutøkni.
7.b
Áðrenn 2030 skulu vit útbyggja undirstøðukervið og dagføra tøknina, fyri at veita nútíðarhóskandi og burðardygga orkutænastur til øll fólk í menningarlondunum. Hetta er serliga galdandi fyri tey londini har minst menning hevur verið, smá oyggjasamfeløg í menning og tey menningarlondini, ið ikki hava atgongd til havið. Hetta skal gerast í samsvar við stuðulsskipanirnar í einstøku tjóðini.


text:
Absalon Eliasen spælir við TB í 2016
Bjarni Nygaard | 17/02/16
Í dag gjørdist greitt, at Effo-hópurin hjá TB hevur fingið tilgongd frá enn einum spennandi leikara. Talan er um 18-ára gamla Absalon Eliasen, sum í dag setti sína undirskrift á sáttmála við TB.
Absalon byrjaði sína fótbóltsleið í Danmark í lítla felagnum HLIF(Houlbjerg Laurbjerg IF), men fór skjótt at leika við størra felagnum Hornbæk. Samstundis sum hann leikti við Hornbæk, vandi hann við talentliðnum hjá Randers, ið sum kunnugt hevur lið í bestu donsku deildini. Væl gekk við venjingini og Absalon varð skjótt fastur leikari á U15 og seinni U19 liðunum hjá felagnum. Eftir Randers hevur Absalon spælt eitt stytri tíðarskeið við Horsens og hevur eisini verið knýttur at U15 og U17 landsliðnum hjá Føroyum.
Hóast sín unga aldur, so má sigast, at Absalon hevur roynt eitt sindur av hvørjum. Absalon sigur, at tá hann hevði gjørt av at royna seg í Føroyum, so var skjótt áhugi frá føroyskum feløgum. Tað vísti seg tó, at TB kendi til søguna hjá honum og tað gleddi hann so mikið at hoyra, at hann gjørdi av, at hann vildi royna seg í felagnum. Sjálvandi ynskir hann at spæla fast við besta liðnum hjá TB, men hann tekur einki fyri givið. Hann sigur, at kapping er um plássini og hann vil í hvussu er gera sítt til, at kappingin herðist um plássini.
Útmeldingina hjá venjaranum, at TB skal verða millum 4 tey ovastu liðini dámar honum væl. Hann hevur verið sera væl móttikin av hinum leikarunum hjá TB og hann sigur seg verða vorðnan part av einum góðum og motiveraðum hópi. At tað er kapping á liðnum, er eisini við til at motivera hann sum leikara. Hann metur TB verða ein góðan sýnisglugga til at vinna sær pláss á landsliðnum aftur og gleðir hann seg til at koma í gongd við landskappingina.
Absalon hevur nú skift bústað til Tvøroyri og verður tað her hann kemur at búleikast og arbeiða fram til kappingarenda. Vit ynskja Absalon hjartaliga vælkomnan í TB og ynskja honum bestu eydnu fyri felagið og persónliga.


text:
Orð: Heri Kragesteen og Terji Rasmussen
Lag: Terji Rasmussen
Eygu møtast – hjarta títtar
hittast eygnabrá
girndin vaknar øgulig og rá
Rúmið treingist – sansir leika
vilt á gólvi tá
tankar fløkjast – greiða er ei á
So nú kann eg bert dansa
í allar ævir uttan teg
í einseminar spurningi
eg havi bara meg
Dreymur brestur – streingir tagna
hugur horvin er
eg gangi eina her í egnu verð
Morgun kemur – vónin livur
um ein nýggjan dag
eg veit um løtur ei eg havi sæð
So nú kann eg bert dansa…
Góða lurta nú – bíða mær í kvøld
far ei frá mær tú – lívga mær mín kvøl
Eygu møtast – hjarta títtar
hittast eygnabrá
girndin vaknar øgulig og rá
Morgun kemur – vónin livur
um ein nýggjan dag
eg veit um løtur ei eg havi sæð
So nú kann eg bert dansa…Goym tekstin


text:
Týsdagin 8. mai fer føroyska U15-landsliðið við dreingjum til kapping í Esbjerg í Danmark. Talan er um Esbjerg Elite Cup, har lið úr Danmark og fleiri av hinum norðanlondunum luttaka.
Sjálv kappingin verður spæld í døgunum 9. til 12. mai, og hesar dagarnar skal føroyska liðið spæla seks dystir. Mótstøðuliðini vera Vejle BK, B93, Ready IF, AHIF og Kvarnby IF, og síðani verður endað við plaseringsdysti.
Øssur Hansen er venjari hjá U15-dreingjunum, og hann hevur úttikið hesar 18 spælararnar til Esbjerg Elite Cup 2018:
Fayo Kruse, EB/Streymur
Demetri D. Areta, EB/Streymur
Rógvi Eyðbjørnsson, KÍ
Sigurd Rasmussen, B36
Jacob N. Vilhelm, KÍ
Sverri Mariusarson, EB/Streymur
Heini S. Sørensen, HB
Jákup A. Thomsen, Víkingur
Rani W. Sørensen, HB
Áki Samuelsen, HB
Ejvind R. Mouritsen, HB
Hans Jacob Arngrímsson, Víkingur
Alexander Holm Kilgour, TB/FCS/Royn
Elias Isaksen, Víkingur
Hjarnar J. Johansen, B68
Tóki á Lógv, KÍ
Jonatan Kjærbo, B71
Jóhan Højbro, ÍF


text:
Upptøkukrøv
Minsta krav fyri upptøku: 9. flokkur og eitt ára arbeiðsroyndir av onkrum slagi. Ella 10. flokk.
Heilsuskúli Føroya tekur upp umsøkjara við støði í heildarmeting av, um umsøkjarin eftir meting skúlans er førur fyri á nøktandi hátt at lúka krøvini í útbúgvingini.
Heilsuhjálparaútbúgving, ella onnur útbúgving+viðkomandi arbeiðsroyndir, sum í minsta lagið svara til 15 mánaðir, ið er longdin á heilsuhjálparaútbúgvingini.
Heilsuskúli Føroya tekur upp umsøkjara við støði í heildarmeting av, um umsøkjarin eftir meting skúlans er førur fyri á nøktandi hátt at lúka krøvini í útbúgvingini.


text:
Hjaltur: - Latið okkum sleppa framat hýsuni á Føroya Banka
Fólk tosa um gøluna á Glasi, men tað er ein nógv størri gøla at vit lata hýsirnar liva og doyggja á bankanum, uttan at vit sleppa framat at fiska tær, sigur Hjaltur Poulsen við Norðlýsið
Hjaltur Poulsen er skipari á frystilínuskipinum Ågot. Hann skilir ikki, at myndugleikarnir ikki lata upp Føroya Banka.
- Fólk tosa um gøluna á Glasi, men tað er ein nógv størri gøla at vit lata hýsirnar liva og doyggja á bankanum, uttan at vit sleppa framat at fiska tær, sigur Hjaltur Poulsen við Norðlýsið
- Tá toskurin enn ikki er komin fyri seg, og man skal verja hann, so er tað tann guli kassin sum burdi veri stongdur, tí tað er har toskurin er, sigur Hjaltur Poulsen


text:
70 ára hátíðarhald Tjóðveldisfloksins
Hugleiðingar bornar fram á 70 ára hátíðarveitslu Tjóðveldis 14. september 2018
Hjartaliga tillukku við 70 ára føðingardegnum.
Merkisdagar eru søgunnar veingjasuð, og merkisdagar skulu haldast, so leingi teir kunnu tulkast saman við tíðarbarum boðskapi.
Tað kennist framvegis væl at vera limur í hesum selskapi og hava verið tað í 50 ár. Tað hevur verið fjálgur, spennandi og meiningsfullur felagsskapur, saman við øllum tykkum framsóknu fólkum, ið hava myndað flokkin hesi mongu ár, og hjartans tøkk fyri mikla heiðurin at fáa orðið her í kvøld.
- september er týðningarmikil dagur í Føroya søgu, og fyri okkum Tjóðveldisfólk, ið vilja frælsar Føroyar – hevur hann serligan týðning, eisini tí hann er orsøkin til, at Tjóðveldisflokkurin var stovnaður 2 ár eftir fólkaatkvøðuna, tí táverandi fólkavaldu ikki megnaðu at standa saman og fremja fólksins vilja.
Slóðbrótandi dygdararbeiði, ið gjørt var til fólkaatkvøðuna, og sum skuldi vera grundarlagið undir frælsu Føroyum, gjørdist ístaðin stevnuskrá Tjóðveldisfloksins.
2018 er eisini merkisár fyri so ógvuliga nógv annað. 130 ár síðani jólafundin, ið framvegis er tíðarbarur, nú serlig tiltøk skulu setast í verk fyri at bjarga móðirmálinum í digitala heiminum hjá føroyskum børnum, og 50 ár síðani ungdómsuppreisturin, ið rakk frá Canada til Europa.
Meginparturin av tí ungómurin stríddist fyri tá, var longu orðað í stevnuskrá Tjóðveldisfloksins 20 ár frammanundan.Tað, sum eftir stendur í dag, er, at tey ungu vildu hava:
samfelagsliga meðávirkan, eitt samhaldsfastari samfelag, minkan av muni millum rík og fátøk, javnstøðu millum kynini, umhvørvisvernd og fyribeining av atomvápnum. At føðilandi var frælst var ein sjálvfylgja. Teimum ungu tørvað eina vón, nakað at trúgva uppá og at hava álit á í samfelagshøpi.
Má sleppa at skoyta uppí her, at hjartað mítt fór at banka fyri Tjóðveldisflokkinum longu undan valinum í 1958. Útvarpið var komið. Øllum lurtaðu vit eftir – og gjørligt var um heystið fyri fyrstu ferð at lurta eftir politiskum valsendingum. Tá eg hevði hoyrt framløgu Erlends, sum eg ongatíð hevði sæð, var eg so hugtikin sum bert ein 14 ára gomul genta kann verða. Sama várið høvdu vit, sum gingu í 3. millum í Klaksvíkar skúla upplivað, at ein drongur í flokkinum hevði biðið sær frí úr skúlanum fyri at fara á tjóðveldisting í Kollafirði saman við Jóngerð Purkhús og øðrum góðum fólkum.
Ongin av okkum í flokkinum hevði ánilsi av, hvat tjóðveldisting var fyri nakað, ei heldur droymdi eg um, at eg 20 ár seinni varð vald á ting fyri Tjóðveldisflokkin. Sostatt eru 40 ár hin 8. nov.komandi, síðani hetta hendi.
Venda vit aftur til føðingardag floksins, so er 70 ár stutt tíð í politiskari søgu. Men tað er drúgv tíð, tá hugsað verður um øll tey, ið stríddust og droymdu um loysing aftan á 14. september í 1946, og sum fingu nýggja vón við fulveldislandsstýrinum í 1998.
Ongin okkara hevur gloymt kæra floksfelaga okkara Helga Øster, sála og hansara vónríku talu um aldarskiftið.
Nú fór tað at henda! Hann skuldi sum ein hin seinasti av teim fyrstu uppliva loysingina. Kortini fari eg at halda, at hóast – eisini tað vónbrotið, so er so ógvuliga nógv munagott framt landi og fólki til bata, og sum kanska ikki var so upplagt um flokkurin ikki var við. Hetta er ikki steypareyp.
Tað kann alt lesast sum vísindalig próvførsla í granskingaravriki Jákupi doktara Thorsteinsson: Loysingarpolitikkur í 1940-árunum.
Hesin fyrri partur av søgu Tjóðveldisins er eisini týðandi partur av okkara nýggjaru politisku søgu og sostatt eisini partur av søguni hjá Sambandsflokkinum, Sjálvstýrisflokkinum, Javnaðarflokkinum og Fólkaflokkinum .
Hetta at hava dygdargóðar teoriir, argument og amboð tøk hevur eyðkent flokkin, ikki bara til fólkaatkvøðuna, men eisini til valið í 1970 við bókini Føroyar Nú og Komandi, tilfar til EEC stríðið og mangt, mangt annað.
Hetta førdi m.a. við sær, at Steinbjørn B. Jacobsen, sálið smíðaði yrkingina:
Vit borðreiddu og tit ótu.
Okkum var mikið givið við teimum, ið stovnaðu flokkin. Erlendur, D.P, Karsten og Sigurð – alt skrivandi menn og síðani Andrea Árting og Sigrid av Skarði. Alt tey hava lagt eftir seg verður verandi. Sum frá líður verður tað kanska ikki bert yrkingin hjá Karsteni Hoydal: Barnið, bergið og blómurnar, ið verður sungin í hvørjum heimi í Føroyum: Vilt tú finna blómurnar ongin annar eigur.
Í somu yrking tykir mær, – er ein heilsan til fólkaatkvøðuna og Tjóðveldisflokkin, m.a.orðini: Fagrast eru blómurnar, har ringast er at ganga.
Tað skal nevniliga stríðast, og vit fáa onki til gávus.
Nógv lond, sum høvdu dreymar um frælsið og sum fingu frælsið, hava á ymiskan hátt dokumenterað tað í almenna rúminum – og ikki bara við miklum minnisvarðum, málningum og bygningum.
Sum ein, ið hevur ferðast víða um lond, var tað serlig uppliving ein morgun í 2016 at vakna upp umborð á skipi í Sidney í Australia. Tá gardinurnar vóru drignar frá, lá heimskenda operahúsið beint fyri framman, sum lógu vit á Bursatanga og Tinganes var Operahúsið.
Komin í land, gangandi yvir móti undrinum, vísti tað seg, at í sjálvari kajini yvir hagar vóru rundar koparplátur – um 50 cm í diametur feldar niður ímillum flísarnar. A koparplátunum stóðu skrivað brot úr frælsiskvæðum og føðilandsyrkingum frá frælsisstríði teirra, og sjálvandi við navni á einstaka skaldinum. Hetta nam næstan meira við meg enn 50 ára gamla oprahúsið hjá Utzon við einari mio. og 50.000 skýnandi hvítum takflísum úr Svøríki, ið á ongan hátt var at forsmáa.
Ein slíkan dag sum í dag er vert at nevna, at tað besta sum er hent flokkinum í nýggjari tíð er formaður okkara Høgni Hoydal, ið kom fyri 20 árum síðani.
Góði Høgni takk fyri títt arbeiðssemi og dygdaravrik. Eg síggi tey, ið undan gingu venda sær á við einum brosi og siga: Hatta er frálíkt, halt fram!
Og vit onnur, ið ganga aftaná, vit skulu geva tær streym, sum Erlendur stundum plagdi at siga við meg.
Og haraftrat – Takk fyri at tú hevur førleika til bæði at fáa kvinnur og tey ungu at trívast í flokkinum. Givið er, at høvdu hasar kvinnurnar sitið á tingi í 1946, so var loysingin framd.
Kæru landsstýrisfólk og tingfólk. Tit hava verið fyrimyndarlig bæði í Landsstýrinum og í Løgtinginum undir truplum umstøðum. Tit hava verið eitt fínt team. Og takk fyri at tit ikki hava svarað til dagligar eiturspræningar og niðring á tingi og í miðlum. Harvið hava tit eisini avmarkað málsligu dálkanina í almenna rúminum.
Tit hava m.a. gjørt Føroyar rúmligari og til eitt betri stað at búleikast í hjá teim flestu. Føroyar verður mett tað landið í verðini, har munurin er minstur millum rík og fátøk sammett við onnur lond. Tit hava gjørt fólksins ogn ítøkiliga, og tit hava sett skjøtil á at fáa fremmandan kapital úr Føroyum. Lukka fatti tykkum øll í samgonguni. Standið saman til setningurin er lokin og haldið síðani fram. Tit eru fullgreið yvir, hvørjar avbjóðingar liggja fyri framman.
Nú etableraðu flokkarnir bæði í USA og Europa hava staðið fyri skotum, og m.a. Donald Trump gjørdist úrslitið – og sum tað sær út, so er eisini Macron eitt vónbrot,- so tykir mær, at tit , um tit bera tykkum rætt at, ikki nýtast at óttast hetta rák, so leingi tit royna at fremja tað, ið tænir fjøldini og annars verða til at líta á.
Haldi tó ikki, at løgmaður skal skriva út val fyrrenn tit hava fingið skil á órímiliga forrættin í ancienniteti viðvíkjandi pensión, sum løgtingsfólk hava – sammett við annað lønarfólk í landinum. Ongin dugir at síggja, hvat heimilar hesum, og tað er ringt fyri trúvirði løgtingsmanna uttan mun til, hvør fann uppá hetta.
Arbeiðshug og sálarfrið ynskja vit tykkum øllum!
Hetta við at fullføra setningin og røkka málinum snýr seg fyrst og fremst um at vilja og at ætla, og tað førir meg aftur til permumyndina á loysingarbókini hjá Jákupi Thorsteinsson, sála. Myndin er úr Klaksvík og fremstur millum áhoyrarar Erlends Paturssonar í Vágstúni er bátabyggarin Jákupbóndi á Biskopsstøð, ið lurtar ógvuliga konsentreraður. Hann var ommubeiggi mín og langabbasonur Nólsoyarpálls eins og faðir Erlends – Jóannes bóndi.
Søgan í familju okkara sigur, at boð vóru komin um, at Jákup bóndi, sum var mitt í 80-árunum lá til at doyggja. Abbi mín Kjølbro var nógv ár yngri enn Jákup bóndi og fór at vitja og siga honum farvæl. Abbi hoyrdi til Brøðrasamkomuna og helt, at hetta var løtan at fáa Jákupbónda til “umvendilsi”. Hann fór varisliga fram, og orðaði seg seg nakað soleiðis: Nú svágur, eg hoyri tú ætlar tær til eitt annað land….
Ja, svarar Jákup bóndi: Eg ætli mær til Íslands í summar!
Jákup bóndi fór til Íslands, tá summarið nærkaðist og smíðaði fleiri bátar, meðan hann var har. Afturkomin helt hann fram við at smíða bátar, og livdi til hann var 97 ára gamal.
Karin Kjølbro


text:
Ábyrgdarblaðstjórin fer lætt um sannleikan. Aftursvar til Georg L. Petersen
2018-09-03 15:07
Undir yvirskriftini ”Eitt ljótt monopol” hevur ábyrgdarblaðstjórin á Dimmalætting, Georg L Petersen, eitt serdeilis groft álop á meg, har hann leggur meg undir líkt og ólíkt í mínum starvi sum stjóri á Prentmiðstøðini. Hetta er sent ikki færri enn fýra teimum størstu tíðindaportalunum, ið kanska dekka eini 98 prosent av lesaraskaranum í Føroyum, so her er einki spart, hvat útbreiðslu viðvíkur.
Orsøkin til álopið á meg er ein leiðari í Sosialinum tann 31. august, har blaðstjórin eftir Georgsa tykki hevur hvølvt eina lortaspann yvir Dimmalætting og eigaran av blaðnum, og hetta svarar Georg so uppá við at holva nakrar spannir yvir meg, sum ongan lut eigi í hesum.
Trupulleikin er bara tann, at nógvar av atfinningunum eru annaðhvørt beinleiðis ósannar, villeigandi ella byggja á manglandi innlit í viðurskiftini, tí Georg ikki hevur gjørt sítt journalistiska arbeiði til fulnar, og hann hevur hvørki vitjað Prentmiðstøðina ella tosað við meg ella starvsfólkini har, um málini, sum hann tekur fram.
Um Georg helt seg fáa so út av lagi vánaliga tænastu á Prentmiðstøðini, hví gjørdi hann ikki vart við hetta? Tað gjørdi hann ongantíð, so kanska er orsøkin til flytingina ein heilt onnur?
Eg skal í stuttum gera viðmerkingar og svara nøkrum av atfinningunum niðanfyri:
1. Georg sigur at danska prentsmiðjan kann hefta blaðið í rygginum, og ”tað ger tað munandi lættari at lesa blaðið”. Álvaratos, er Dimmalætting so stór, at fólk ikki hættar sær undir hana uttan pentur í rygginum? Tú hevur ongantíð biði Prentmiðstøðina um hesa tænastuna.
2. So sigur Georg, at við tí illa hildnu útgerðini er avmarkað, hvussu jøvn góðskan kann vera, hóast prentararnir munnu vera millum teir bestu í ríkinum. At okkara prentarar eru millum teir bestu, er stórt sæð tað einasta Georg hevur rætt í, og tað má hann fyrst og fremst vita frá tí væla arbeiði, hann hevur fingið, tí hann hevur ikki verið inni á gólvinum og heilsað upp á teir seinastu nógvu árini.
3. At útgerðin er illa hildin er ein pástandur tikin úr leysari luft. Prentsmiðstøðin hevur leypandi gjørt íløgur í nýggja útgerð øll tey seinastu árini, og tískil er hon á hædd við prentsmiðjur í Danmark. Harafturat verður útgerðin miðvíst viðlíkahildin, eins og vit hava vitjan av serfrøðingum á hvørjum ári at tryggja okkum, at maskinur og útgerð eru í besta standi. Vit hava nýggjastu og fremstu KT útgerð í servararúminum, nýggjastu KT skipanir innan prentfakið og nýggjastu CTP maskinur í framleiðsluni, fyri ikki at nevna at Prentmiðstøðin hevur tvey sett av nærum allari útgerð, ífall ein maskina brotnar. Alt hetta merkir, at Prentmiðstøðin hvørja einastu ferð hevur leverað ta bíløgdu ávísina til Dimmalætting, Norðlýsið, Sosialin o.fl. Georg hevur sum nevnt ikki vitjað Prentmiðstøðina og tískil er ringt at skilja, hvussu hann kann úttala seg um viðlíkahaldið av maskinum ella um nýíløgur í maskinur og tøkni. Hetta er villeiðing og beinleiðis lygn, sum eg má vísa aftur.
4. So sigur hann, at eg havi spart eina skipan burtur, men hetta er somuleiðis ósatt, tí í 2017 gjørdu vit íløgu í og dagførdu júst hesa skipan, sum eitur Arkitex, til nýggjastu útgávuna, men Dimmalætting eftirspurdi ikki hesa skipanina, fyrr enn á einum fundi 28.09.2017, og áðrenn vit fingu sett skipanina til, flutti Georg prentingina til Danmarkar, 3-4 vikur seinni.
5. Sambært Georg, var fundur partana millum í oktobur, har eg, á veg út gjøgnum dyrnar, eitt sindur upp á kvamsvís, sum Georg málber seg, skuldi hava sagt at prentprísurin fór at hækka. Enn ein beinleiðis lygn og villeiðing, tí eg var á fundi tann 28. septembur, um nøkur viðurskiftir okkara millum, har eg nýtti høvið at kunna um prísbroytingar, ið skuldu koma tríggjar mánaðir seinni, t.v.s. frá 1. januar 2018. Sama kunning varð endurtikin dagin eftir í telduposti dagf. 29.9. Á fundinum varð eisini greitt frá, at vit høvdu hildið sama prís í meira enn 10 ár og altíð valt at spart útreiðslur burtur, heldur enn at hækka okkara prísir, men nú var vorðið neyðugt at hækka prísin eitt sindur. Tað varð eisini boðað frá, á fundinum so væl sum mánaðir undan og eisini aftaná, at tað ikki bar til, at Dimmalætting ferð eftir ferð ikki rindaði sínar rokningar, eisini sjálvt um Georg lovaði at rinda, so hildu avtalurnar ikki. Tá ið Georg valdi at flyta framleiðsluna niður til Danmarkar, lat hann Prentmiðstøðina ”fíggja” flytingina, við ikki at rinda sína skuld, fyrr enn fleiri vikur eftir at hann hevði flutt prentið til Danmarkar. Kanska er hettar orsøkin til flytingina?
6. So fleyt bikarið hjá Georg yvir.
Vanlig mannagongd er, at kundar boða frá í góðari tíð, tá tey skulu brúka okkara serliga hágóðsku pappír, og tað gjørdi Dimmalætting eisini. Men á heysti í fjør hevði Store Enso í Svøríki, pappírsveitarin hjá okkum, framleiðslutrupulleikar í nakrar mánaðir, og tískil fór vanliga leveringstíðin úr 2-3 vikum upp í 6-7 vikur, uttan at vit vóru kunnaði um tað, og hetta gekk tíverri útyvir okkum og Dimmalætting. Eg royndi at fáa pappír frá øðrum til framleiðsluna hjá Dimmalætting, men tað var ómøguligt, tí einki pappír av hesum slagnum var tøkt á danska marknaðinum, orsakað av at veitarin hevði framleiðslutrupulleikar. Georg leggur upp til, at vit einki gjørdu, men tað kann Pressens Fællesindkøb í Danmark nokk vátta, ikki passar, tí tey royndu at fáa pappírið til vega frá øðrum. Vit bjóðaðu Dimmalætting at prenta á okkara vanliga pappír, soleiðis at tey eisini kundu fáa Tøkni blaðið út. Enn einaferð ein villeiðing í skrivingini, hjá Georg, tí tað er púra ósatt, at einki varð gjørt.
Georg sáar eisini iva um, um tey fingu somu ella hægri prísir enn Sosialurin, men Dimmalætting hevur ongantíð rindað meira enn aðrir blaðútgevarar í tíðini meðan eg havi verið stjóri, og tað sjálvt um teir prentaðu munandi minni enn onnur og ongantíð hildu avtalaðu gjaldstreytirnar, og tískil altíð vóru í eftirstøðu.
Eg havi sum nevnt einki at gera við eitt stríð millum tveir blaðstjórar og ætli mær heldur ikki at blanda meg uppí tað. Men eg kenni meg noyddan til at forsvara tað virkið, eg standi á odda fyri og míni dugnaligu starvsfólk har. Starvsfólkini á Prentmiðstøðini prenta dagliga avísir, sum altíð hava í minsta lagi somu prentgóðsku, sum tær ið verða framleiddar í Danmark, og oftast betri. Hetta kann lesarin sjálvur meta um, næstu ferð hann ella hon lesur Trúboðan, Sosialin, Vikublaðið ella eitt blað frá Power, SMS, Elding, HON ella Mariu Poulsen. Hetta er nevniliga føroysk framleiðsla og prentað á Prentmiðstøðini.
Eg haldi tað vera átaluvert, at ein ábyrgdarblaðstjóri breiðir tílík ósannindi og tílíkar útspillingar út uttan at hava tað minsta innlit í tey viðurskifti, hann skrivar um.
Eitt skal Georg tó vita: Fær hann hug at velja føroysku loysnina og flyta Dimmalætting heimaftur, standa dyrnar á Prentmiðstøðini opnar. Vit prenta fegin Dimmalætting. Tað verður tó UTTAN hefti í rygginum, eftirsum vit av umhvørvisverndarávum hava avgjørt, at vit ikki vilja nýta klips í okkara framleiðslu.
Hoyvík hin 3. septembur 2018
Christian Nagata


text:
Ein maður var á Norðtoftum í Borðoy, sum tey rópaðu Hvalvíks-Jógvan, av tí at hann var ættaður úr Hvalvík. Hann kom fyrst norður til Viðareiðis at vera húskallur hjá prestinum, harra Dániali, og var raskur, trúgvur og væl umtóktur maður. Tá ið hann hevði tænt presti í nøkur ár, fríggjaði hann til eina prestadóttrina - Anna Margreta æt hon - og fekk hana. Í teirri tíðini var tað siður, at prestasynir ella prestadøtur, sum giftust, skuldu fáa kongsfesti, tað fyrsta, sum lá fyri til at festa. Á Norðtoftum var beint tá eitt slíkt festi, sum ófest var enn, og tað fekk Hvalvíks-Jógvan.
Hesin sami Jógvan doyði av illgerð, og við hesum bar so til. Tá ið hann var vorðin gamal maður, var honum ein dagin seint á kvøldi gangandi út fyri dyr. Eina løtu eftir kom hann inn aftur, men tá ið fólk fóru at tosa við hann, fekk hann ikki orðið upp - hann var vorðin dumbur. Síðan legðist hann á songina og varð liggjandi í eina viku; um hann royndi at tala, skiltist einki av tí, sum hann segði, og við tí skili doyði hann. Nú er at greiða frá, hvussu hetta illa kom á hann. Ein maður var í Hvannasundi, sum tey rópaðu Jákup í Sundi, og skuldi hann kunna gand. Einaferð tá ið sundamenn (hvannasundsmenn) vóru til handils í Havn - tá var eingin annar handil í Føroyum - hittust teir báðir, Jákup í Sundi og Sakaris í Hvalvík. Hvussu tað fórst teirra millum, veit eingin; men so mikið er sagt, at tá ið teir báðir skiltust, vóru teir sannir óvinir, og Jákup lovaði Sakarisi ilt. Nakra tíð eftir tað, at Jákup er komin heim aftur úr Havn, skal hann fara at senda Sakarisi tað illa, sum hann lovaði honum. Søgn hevur verið av gamlari tíð, at, tá ið nakar sendi slíkt, skuldi eingin vera úti áraka tað plássið, sum illgerð var væntandi frá; tí annars rakaði hon tann, ið fyri var. So bar á, at sama kvøldið og somu løtu, sum Hvalvíks-Jógvan var úti fyri durum, fór illgerðin, ið Jákup sendi Sakarisi, tvørtur um sundið og rakti Jógvan, so hann fekk deyðamein.
Jakob Jakobsen: ”Færøske folkesagn og æventyr”, 1898-1901
Sagnirnar eru her endurgivnar við Hammershaimbs stavseting eftir útgávuni:
Jakob Jakobsen: "Sagnir og ævintýr" , fororð eftir Mariu Mikkelsen, 1. útg. 1925, 2. útg. 1984-85.


text:
Hans Tórgarð
Hans Tórgarð (føddur 1969) er ein føroyskur sjónleikari og týðari. Hann er útbúgvin Master of Arts í leiklist frá Teaterhögskolan i Helsingfors, Finland, 1999.[1] [2] Hann er sonur Axel Tórgarð og abbasonur H.C.W. Tórgarð. Báðar systrar hansara, Súsanna Tórgarð, og Ria Tórgarð, eru eisini sjónleikarar.
Innihaldsyvirlit
Leikir[rætta | rætta wikitekst]
- Meðan vit bíða eftir Godot (Samuel Beckett) 2011
- Kirsiberjagarðurin (Anton P. Tjekhov) 2010
- Vatnið vinnur harðar hellur 2010
- The Danny Crowe Show (David Farr) 2010
- Aftaná Undrið (Jóanes Nielsen) 2009
- Í Geyma (Dánjal Hoydal) 2008
- Cafe Grugg Tjóðpallurin 2008
- Eg eri mín egna kona (Doug Wright) - Tjóðpallurin 2007
- Náttarherbergið (Maxim Gorkij) - Tjóðpallurin 2007
- Í Óðamansgarði (William Heinesen/Dánjal Hoydal, Sunleif Rasmussen) - Tjóðpallurin 2006
- Peer Gynt (Henrik Ibsen) Gríma 2003
- List (Yasmina Reza) Gríma 2002
- MacBeth (William Shakespeare) Gríma, Teater Västernorrland, Turnékompaniet 2002
- Eitur nakað land week-end? (Jóanes Nielsen) Gríma 2001
- Serlingar (Regin Patursson) SvF 2000
- Glæma og Máttur (Sigga Vang) Svan Film 2000
- Móðir Sjeystjørna (William Heinesen/Egi Dam) Gríma 2000
- Oliver Twist (Charles Dickens/Hans Rosenquist) Gríma 1997
- Góða Jelena (Ljudmila Razumovskaja) Gríma 1994
- Royndin – variatiónir yvir Nólsoyar Páll (Egi Dam) Gríma 1993
- Glataðu Spælimenninir (William Heinesen/Jørgen Ljungdahl) Leikarafelag Føroya og Norðurlandahúsið 1993
- Sjeynda Boð – stjal eitt sindur minni (Dario Fo) Leikarafelag Føroya 1991
Týðingar[rætta | rætta wikitekst]
- Liva tikarar í Congo (Bengt Ahlfors, Johan Bargum) Gríma 1992 (týðing og leikari)
- Óndskapurin (Jan Guillou/Benny Haag) Gríma 1999 (týðing og leikari)
- Krypilin úr Inishmaan (Martin McDonagh) Gríma 2000 (týðing og leikari)
- Góðir dagar (Samuel Beckett) Gríma 2002
- Elling og Kjell Bjarni (Ingvar Ambjørnsen) Gríma 2004 (týðing og leikari)
- Piaf (Pam Gems) Havnar Sjónleikarfelag 2006
Leikrit/leikgerð[rætta | rætta wikitekst]
- Momo (leikgerð eftir Michael Ende saman við Riu Tórgarð, og leikari) Tjóðpallur Føroya 2005
- Søgur úr Krabburð (leikgerð eftir J.P.Heinesen saman við Bárði Persson, og leikari) Gríma 2003
- Risans Hjarta (leikrit saman við Gunnvá Zachariassen, og leikari) Gríma 2002
- My Little Darling (leikrit saman við Jonte Ramsten og Anders Öhrström, og leikari) Teater Viirus 1999
- Lívstrá (leikrit eftir brøvum hjá V. van Gogh og leikari) Gríma 1998
- Eldførið (leikgerð eftir H.C.Andersen og leikari) Norðurlandahúsið 1996
- Vættrarnir av Galdralondum (leikrit saman við Katarinu Nolsøe og leikari) SvF 1992
Leikstjórn[rætta | rætta wikitekst]
- Seinasta bandið hjá Krapp (Samuel Beckett) 2013
- Kvinnan í svørtum (Stephen Mallatratt) 2008
- Othello (William Shakespeare) Huðrar 2008
- Eg eri mín egna kona (Doug Wright) (týðing, leikstjórn, pallmynd, leikari) Tjóðpallur Føroya 2008
- Náttin áðrenn Skógin (Bernard-Marie Koltés) Tjóðpallur Føroya 2007
- Harpuríma (leikrit og leikstjórn) Havnar Sjónleikarfelag 2006
- Søgan um ein soldát (I. Stravinsky, F.Ramuz) Aldubáran og Tjóðpallur Føroya 2006
- Fótur í Hosu (leikrit saman við Súsonnu Tórgarð, pallmynd og leikstjórn) Gríma 2001
- Rumbul í Húsi (leikrit saman við Súsonnu Tórgarð og Katarinu Nolsøe, og leikstjórn) Gríma 1998
- Harpuríma (leikrit og leikstjórn) Leikbólkurin 1995
- Fýra Ung (leikrit saman við Óla Olsen og leikstjórn) Primus Productions 1994
Harafturat hevur hann lagt røddir til ymsar útvarpsleikir, teknifilmar og ljóðbøkur.


text:
Hugnakvøld hjá Lítlu Dímun
Fyrireikingarnar til hugnakvøldið hjá Lítlu Dímun eru við at vera komnar undir land
Leygarkvøldið kunnu fólk koma í Roynhøllina at fáa eina stórfingna mentunar uppliving
Í gjárkvøldið vóru menn í Roynhøllini og settu upp eftirgjørda helli, sum er gjørt í fullari stødd, til hetta kvøldið. Tað er listamaðurin Bernhard Hammer, sum hevur gjørt hellið saman við hvalbingum.
Sjálvandi verður høvið at fara inn í helli.
Á skránni hetta kvøldið verður m.a.
Frásagnir um Lítlu Dímun
Um hvussu tað var at liggja veðurfastur í 1964, tá bert helli var til at taka.
Sangur, bæði framførsla og felagssangur.
Brellbitið av nýggja Lítla Dímunar filminum og søla av filminum
Meksikansk uppboðssøla
Og annað verður á skránni
Tiltakið byrjar kl. 19 og er tað alment og ókeypis


text:
El Salvador
El Salvador (spanskt: República de El Salvador) er eitt land í Miðamerika við marki móti Guatemala og Honduras. Høvuðsmálið í El Salvador er spanskt. Høvuðsstaðurin í El Salvador eitur San Salvador.
Frá 1979 til 1991 var blóðugt borgarakríggj ímillum stjórnarherin, sum USA stuðlaði, og vinstrasinnaðar uppreistrardeildir. Eini 75 000 fólk doyðu. 16. januar í 1992 kom friðaravtala í gildi.
Søga[rætta | rætta wikitekst]
Í øldir áttu nakrar fáar ríkar ættir alla jørðina í landinum, og mesta fólkið leið hungur og hall.
Í 1970-árunum kravdu fólk í El Salvador jørð og arbeiði til tey fátæku; katólska kirkjan við Óscar Romero (15. august 1917 – 24. mars 1980) erkibiskuppi á odda stuðlaði hesum. Í 1979 tóku nakrir herovastar valdið. Teir lovaðu at bøta um viðurskiftini, men kúgaðu alla andstøðu við harðari hond. Romero varð myrdur í 1980. Borgarakríggj brast á ímillum stjórnarherin, ið fekk stuðul úr USA, og uppreistrardeildir. 75 000 fólk lótu lív. Friðaravtala varð undirritað í 1992.
Landafrøði[rætta | rætta wikitekst]
Ein fjallaryggur við nógvum gosfjøllum eyðkennir landslagið.
Skógirnir, har nógvur setrisviður, mahogni og eik vuksu, eru ruddaðir til landbúnaðarjørð.
Sí eisini[rætta | rætta wikitekst]


text:
Gjaldstovan skipar aftur fyri skeiðsumfari í vár. Nýtt skeið er í at læra at handfara skjøl, Fyri Landsnet brúkarar er møguleiki at læra m.a. nýggjar hentleikar í PowerPoint 2019, umframt vanligu skeiðini. Tekningin til KT skeiðini fer fram á heimasíðuni hjá Synergi. Skráin er tøk her.
Gjaldstovan, Føroya Tele og Føroya Politi eru farin undir nýtt samstarv um KT trygd. Upplýsing og tøkniligar loysnir skulu hjálpa stovnum, einstaklingum og fyritøkum betur at verja seg móti KT álopum.
Gjaldstovan | Kvíggjartún 1 | FO-160 Argir | Tel: +298 35 24 00 | Fax: +298 35 24 01 | gjaldstovan@gjaldstovan.fo | EAN 5797100000010 | V-tal 343269


text:
Tibet
Tibet (tibetanskt: བོད, kinverskt: 西藏) er ein landslutur í Fólkalýðveldinum Kina. Allastaðni í landslutinum standa kloystur, og ein fjøld av fólkinum eru munkar. Landslagið í Tibet er í støðum ógvuliga vakurt, og her ganga rættiliga nógvir seyðir, jakkoksar og neyt. Hetta sæst eisini aftur í tibetanska matinum, har jakkoksakjøt, -mjólk, -ostur og -smør eru rættiliga vanlig. Tibetanski háslættin, ið fevnir um bæði Tibet, kinesiska landspartin Qinghai og partar av India, hevur nógv fjøll, men eisini stórar, slættar víddir. Miðalhæddin á háslættanum, sum viðhvørt verður nevndur ‘heimsins tak’, er hægri enn 4.500 metrar. Fleiri tibetansk tempul eru bygd inn í holur í fjøllunum. Í Tibet gerst myrkt rættiliga seint, tí Kina hevur bert eina tíðarsonu, hóast landið er so ógvuliga stórt, og tíðarmunurin millum Tibet og grannalondini beint vestan fyri markið er 2-3 tímar. Á sama longdarstigi sum Kina hevur Russland fimm ymiskar tíðarsonur.
Seinastu árini er tað blivið lættari og lættari hjá útlendingum at sleppa inn í Tibet, men kinesiska stjórnin broytir treytirnar hvørt ár. Fyri fáum árum síðani skuldu minst fýra við sama tjóðskapi fylgjast fyri at sleppa inn í Tibet. Í 2016 eru tó einastu treytirnar, at tú hevur galdandi visum til Kina, og at tú hevur eitt serloyvi at sleppa inn í Tibet. Kinesiskir statsborgarar kunnu ferðast frítt í Tibet, men tibetanarar úr Lhasa kunnu ikki fáa pass, tí Lhasa vanliga er høvuðssætið hjá Dalai Lama, tá hann ikki er í útlegd. Kinesiska stjórnin tykist halda, at um fólk úr Lhasa fara at ferðast um allan heim, kann tað gerast ein trupulleiki. Tó tykjast aðrir tibetanarar kunna fáa pass, men passið kann vera tikið frá teimum nær sum helst.
Landafrøði[rætta | rætta wikitekst]
Tibet verður ofta kallað heimstekjan, tí tað er hægsta land í heiminum. Tibet er so stórt sum Grønland. Meginparturin av tí er hægri enn 2.000 metrar. Høvuðsstaðurin eitur Lhasa. Hann stendur í tí fruktabesta partinum av landslutinum, har sum teir stóru garðarnir við abrikosutrøum, fersknutrøum og súreplatrøum eru. Og ímillum garðarnar er grasgóður bøur og grønur hagi, har seyður og jakkoksar ganga á biti. Á teimum turru heiðunum býr flytifólkið. Tey hava jakkoksar og onnur dýr, sum tola væl kulda. Jakkoksin mjólkar nógva og tjúkka mjólk, og mjólkin er høvuðsføðslan hjá flytifólkinum.
Søga[rætta | rætta wikitekst]
Fólkið í Tibet fekk leingi frið fyri øðrum, tey høvdu sítt land, sína mentan og sína trúgv fyri seg sjálvan.
Í Tibet vaks upp ein serlig grein av buddusmuni, sum tey kalla mahayanalæran. Høvuðsmaðurin fyri mahayanalæruna eitur Dalai Lama. Dalai Lama búði í Lasha saman við einum tali av munkum.
Í 1959 tók Fólkalýðveldið Kina ræðið í Tibet og gjørdi tað til ein kinverskan landslut. Dalai Lama, sum áður hevði stýrt landinum, mátti rýma til India og býr nú har í útlegd.


text:
B˙merki sigur hetta: TrÝggir partar koma saman og mynda eina harmoniska heild. At partarnir standa eins yvir fyri hv°rjum °rum merkir, at hv°r partur er lÝka stillaur yvir fyri hinum bßum og hevur somu rŠttindi til felags ßgˇarnar. HvÝta plßssi Ý mijuni avmyndar samanrenningina, tÝ mijan er felags °ki, bindilii, sum allir partar standa lÝka yvir fyri.
Ein kann sÝggja ymiskt Ý b˙merkinum, eitt n˙ skr˙vu, borur vi bl°um, segl, vari.
StÝlurin Ý b˙merkinum er frÝskur, samstundis sum hann er tekniskur. Litasamansetingin hevur eitt frÝskt, lÝvligt ˙ttrykk, mean formarnir og linjurnar innihalda naka tekniskt, - sami formur verur endurtikin og myndar ein st°rri form, og linjurnar renna nßtturliga ˙r formi Ý form.
Litirnir
TrÝggir litir eru Ý b˙merkinum. Hv°r formur hevur sÝn lit og eru teir valdir vi atliti til evnis°kini hjß teimum trimum sk˙lunum.
Myrkablßi liturin minnir um sjˇgvin og vÝsir til sjˇmanssk˙lan.
Ljˇsablßi liturin minnir um jarn og vÝsir til maskinmeistarask˙lan.
Appelsinguli liturin minnir um eld og vÝsir til brandmeistarask˙lan.
Navni
Vinnuhßsk˙lin er samansett av tveimum orum: vinna og hßsk˙li.
Um ori vinna stendur Ý orabˇkini m.a.: ta at vinna 2(1), arbeii, starv, verk (1), virki (1), vera Ý vinnu.
Um ori hßsk˙li stendur Ý orabˇkini: 1 framhaldssk˙li (fyri verkfr°ingar, handverkarar, handilsfˇlk o.o.), lŠrdur hßsk˙li, frˇskaparsetur, universitet; handilshßsk˙li, Ýtrˇttahßsk˙li, landb˙naarhßsk˙li, listahßsk˙li 2 vanl. fˇlkahßsk˙li.
═ navninum liggur, at hetta er hßsk˙li, sum ˙tb˙gvir leiarar ella fˇlk til vinnuna. Hßsk˙li er vÝari lestur. Navni er breitt, vanligt og partaleyst og fevnir ß einfaldan hßtt um teir trÝggjar sk˙larnar, sum renna saman. Navni greiir Ý sŠr sjßlvum frß, hvat virksemi sk˙lans er.
Navnaskriftin
Stavirnir Ý navninum eru gj°rdir ˙r třpuni Bank Gothic. Hon er ein nřmˇtans sans-serif skrift, sum merkir, at hon hevur ikki f°tur. Bank Gothic er ein opin, v°kur og vŠl lesilig skrift. Hon stendur vŠl saman vi merkinum, og gevur b˙merkinum sum heild eitt vakurt og harmoniskt ˙ttrykk.
Nota Bene
At b˙merki hevur einans tveir uppsetingarhŠttir er ein styrki, tÝ j˙ meira monotont og sterkt verur eykenni.


text:
Sandoyartunnilin
Sandoyartunnilin knýtir Sandoynna at meginpartinum av føroyska vegakervinum.
Sandoyartunnilin verður 10,8 km. langur og verður harvið longsti tunnil í Føroyum. Lægsta punkt er 155 metrar undir havbotninum og eins og í Eysturoyartunlinum verður mesta hallið 5 prosent.
Sandoyartunnilin kemur upp í Traðardali millum Skopun og Sand, og streymoyarmegin kemur hann upp á Gomlurætt. Ferðingin millum Streymoynna og Sandoynna verður munandi stytt, men størsti fyrimunurin er, at fólk kunnu koma til og frá nær tað skal vera alt samdøgrið.
Arbeiðið í Traðardali og á Gomlurætt
Í Traðardali á Sandoynni varð byrja at spreingja á sumri 2018. Nú er inntakið liðugt sprongt og borað, eins og brúgv er gjørd um ánna í Traðardali. Aðrar fyrireikingar halda áfram ímóti sumri, tá ið Eysturoyartunlinum væntandi er liðugt boraður, og útgerðin verður flutt til Sandoyartunnilin.
Arbeiðið við at spreingja og bora Eysturoyartunnilin gongur væl, og hósdagin 20. desember 2018 varð fyrsta skotið í samband við Sandoyartunnilin latið av á Gomlurætt. Fyrireikingarnar á Gomlurætt byrjaðu í summar, tá ið nýtt parkeringsøki bleiv gjørt vestan fyri ferjuleguna. Síðani er økið, har ið tunnilin skal byrja, ruddað og byggiplássið er hegnað inni. Á Gomlurætt skal borast og spreingjast í trimum umførum fram til summar. Virksemið á ferjuleguni fer at verða ávirkað nakað av hesum, men góð kunning verður, ið tekur atlit at hesum.
Ætlandi verður koyrandi ígjøgnum tunnilin í desember 2023. Mett verður, at 300-400 bilar fara at koyra ígjøgnum tunnilin um samdøgrið.
Meira kunning
Les eisini um gongdina við arbeiðinum á okkara vanga um Sandoyartunnilin her.


text:
Foto: Tim Jensen
Josefine Ottesen er danskur rithøvundur, fødd 2. februar í 1956 í Keypmannahavn, mamman er barnabókarithøvundurin Thea Bank Jensen og Josefine sigur sjálv, at uppvøkstur hennara var øðrvísi enn hjá mongum øðrum børnum tá.
Hon býr nú í Svendborg á Fjóni.
Hon hevur útbúgving sum sjónleikari og dramaturgur, og hevur fingist við at spæla sjónleik og seta sjónleik upp í mong ár. Síðan 90 ini hevur hon tó roynt at liva av at skriva fulla tíð.
Hon gav fyrstu bók sína Prinsesse Morgenrøde og Lindormen út í 1983 og hevur síðan skrivað einar trýss bøkur fyri børn og ung.
Útgávur:
2008 Stolni steinurin. Grønavatn 1
2009 Vaktari vísdómsins. Grønavatn 2
2010 Sóltárini. Grønavatn 3
Enja 1 - Trøllabarnið
Enja 2 - Ættin
Enja 3 - Tær tríggjar systrarnar
Enja 4 - Royndin
2011 Enja 5 - Dóttir kelduna
Enja 6 - Frúa okkara
2016 Tey trý portrini. Tesius 1
Kongssonurin. Tesius 2
2017 Óreina ætlanin hjá Medeu. Teseus 3
Tey svørtu seglini. Teseus 4
Lagnan. Teseus 5
Heiður:
1987 Kulturministeriets børnebogspris fyri Fjeren og Rosen
2004 Kommunernes Skolebibliotekarsforening Forfatterpris fyri tríverkið Krigeren
Børnebibliotekarernes Kulturpris fyri lættlesirøðina Drageherren
2005 Boghandlermedhjælpernes Børnebogspris (BMF) fyri Dæmonernes hvisken
2006 Orlaprisen fyri Dæmonernes hvisken
Heimasíða:


text:
Spurningurin um búskaparliga haldførið er farin at fylla nógv í politisku dagsskránni. Føroyingar hava endiliga fest eyguni á búskaparligu avbjóðingarnar, sum vit merkja eitt sindur til longu nú, men sum eftir øllum at døma fara at vaksa í framtíðini. Men hvørjar eru hesar avbjóðingarnar?
Ikki øll undirskot eru líka
Vit hoyra ofta um avlop og undirskot, og av egnum royndum vita vit, at tað er ongantíð gott at hava undirskot. Men so einfalt er tað kortini ikki, tá vit tosa um landshúsarhaldið. Har eru nevniliga fleiri sløg av avlopum og undirskotum.
Fíggjarlógin er ein løgin lóg
Fíggjarlógin er, sum navnið sigur, ein lóg. Um tú brúkar pengar, sum ikki eru játtaðir á fíggjarlógini, so ert tú lógbrótari. Men hetta er bara galdandi fyri útreiðslusíðuna. Í fíggjarlógini stendur eisini, hvussu stórar inntøkurnar hjá landskassanum fara at verða í tí komandi árinum, men tá er talan bara um ein meting. Tað er ikki lógarbrot, um inntøkurnar verða minni, enn tað sum stendur í fíggjarlógini.
Sum aldur í sjónum
Um skipini fáa nógvan fisk, so fáa manningarnar góða løn, og nógv arbeiði verður eisini á landi. Tí fær landskassin nógvan skatt, og nógv meirvirðisgjald, tá fiskiskapurin er góður. Men eingin veit, tá árið byrjar, um skipini fara at fáa nógvan fisk.
Inntøkurnar eru sum aldur í sjónum. Onkuntíð fara tær upp eftir, og aðrar tíðir dala tær. Tí er tað ikki so vandamikið, um vit okkurt ár hava undirskot orsaka av einum ”aldudali”, tí vit vita, at aftaná ”dalin” kemur ein nýggj alda. Tað ger einki um landskassin hevur 300 mió. krónur í undirskoti í ár, um hann hevur 300 mió. krónur í avlopi næsta ár. Tað gevur eitt meðal úrslit sum svarar til null krónur.
Men tað er ein trupulleiki, um ”sjógvurin fjarðar”, soleiðis at aldutopparnir ongantíð røkka uppum null-punktið, meðan aldudalarnir søkka heilt niður á 600 mió. krónur í undirskoti. Tá verður meðal úrslitið minus 300 mió. krónur. Hetta er tað sum kallast eitt ”bygnaðarligt hall”, ella ”strukturelt hall”.
Tað er hesa avbjóðingina vit hava at stríðast við í tí føroyska húsarhaldinum í løtuni. Tað er ikki nóg mikið at hyggja eftir úrslitinum í ár og næsta ár, tí framrokningar vísa, at sjógvurin er fjarandi, og tað mugu vit gera nakað við.
Loysnir sum svíða
Fleiri møguleikar eru nevndir, sum kunnu fáa tað at fløða aftur í landskassanum. Ein er tilfeingisgjøld og ein annar er pensjónsuppsparing. Eisini hevur spurningurin um pensjónsaldurin verið nevndur, nú fólk liva longuri, og tí eisini eru longri á arbeiðsmarknaðinum.
Hetta eru ikki lættar avgerðir, og eg haldi at tað er í fínasta lagið, at politikarar og fólk annars siga seg vera ímóti hesum loysnunum. Tað krevur bara, at tey eisini vísa á, hvat vit so skulu gera ístaðin, tí um vit einki gera, so steðgar alt upp um ikki so langa tíð.
Her má nakað gerast, og allar loysnirnar fara at svíða onkrastaðni. - Og jú longri við bíða, størri verður avbjóðingin.